Siber Forensik: Menjejak penjenayah siber

SAMA ada kita sedar atau tidak, keselamatan kita, keluarga kita, organisasi tempat kita bekerja, negeri hatta negara kita sentiasa dalam ancaman serangan siber dalam pelbagai bentuk tanpa henti, ada kalanya meningkat mendadak atas isu-isu antarabangsa antara negara.

Sehingga Ogos tahun ini MyCert, Cybersecurity Malaysia (CSM) melaporkan sebanyak 979,159 insiden infeksi oleh Malware dari IP unik, berbanding 1,780,662 untuk sepanjang tahun 2020.

Ini tidak termasuk ancaman lain berbentuk Spam, serangan DoS dan penggodaman langsung yang terus berlaku saban hari dan meningkat.
Lebih merisaukan, angka ini adalah insiden yang dilaporkan ke MyCert atau talian Cyber999, dan berapa banyak lagi insiden yang berlaku tetapi tidak dilaporkan kepada pihak berkuasa.

Wabak pandemik yang sedang melanda menggandakan lagi ancaman ini kerana sebahagian besar dari pekerja bekerja dari rumah dan anak-anak pula mengikuti pengajian dari peringkat rendah hingga ke universiti dengan kaedah pembelajaran atas talian sepenuhnya.

Ancaman ini semakin meningkat secara berterusan dengan pengembangan pesat semua sektor teknologi yang berpacukan data seperti penyatuan teknologi web, komputeran awan, alat mudah alih dan Internet of Things.

Apabila teknologi ini pesat berkembang, begitu juga dengan peningkatan risiko ancaman, sehingga menjadikan pengurusan risiko siber penting kepada semua organisasi hari ini.

Keadaan ini tambah mencabar apabila baru-baru ini, Ketua Pegawai Eksekutif CSM, Datuk Dr. Amirudin Abdul Wahab berkata, sehingga Disember 2020, Malaysia kekurangan seramai 7,917 pakar dalam bidang keselamatan siber.

Beliau berkata Laporan Kajian Tenaga Kerja Cybersecurity 2020 menyatakan bahawa terdapat kekurangan 2.045 juta tenaga kerja keselamatan siber di rantau Asia Pasifik (APAC).

Namun dengan perancangan dan tindakan rapi pakar-pakar, institusi pendidikan tinggi dan agensi berkaitan, Malaysia kini berada pada kedudukan antara negara terbaik dalam kesiapsiagaan menghadapi ancaman keselamatan siber.

Berdasarkan laporan Global Cybersecurity Index 2020 yang dikeluarkan oleh International Telecommunication Union (ITU), Malaysia kini berada di kedudukan ke 5 dalam dunia mengatasi banyak negara maju antaranya Jepun, Kanada, Perancis dan Jerman.

Dekan Fakulti Teknologi Maklumat dan Komunikasi (FTMK), Universiti Teknikal Malaysia Melaka (UTeM), Profesor Ts. Dr. Rabiah Ahmad berkata, untuk menangani isu ini, FTMK sejak penubuhannya pada 2000, telah menawarkan pelbagai program dan kursus dalam bidang Teknologi Maklumat dan Komunikasi dengan beberapa program ditumpukan kepada bidang keselamatan siber.

Program yang ditawarkan secara langsung dalam bidang keselamatan siber adalah Sarjana Muda Sains Komputer (Keselamatan Komputer), Sarjana Sains Komputer (Sains Keselamatan) dan pengajian secara penyelidikan peringkat sarjana dan kedoktoran yang mengkhusus kepada keselamatan siber antaranya, Kriptografi, Forensik Siber, Pengesanan Penceroboh, Malware dan banyak lagi.

FTMK, UTeM telah bekerjasama dengan CSM untuk membangunkan program latihan dan persijilan yang disesuaikan dengan keperluan tempatan dan sejajar dengan piawaian antarabangsa melalui Pusat Kompetensi Keselamatan Siber yang baru ditubuhkan.

Persijilan ini dikenali sebagai Persijilan ACE Global yang antara matlamatnya adalah untuk mengurangkan kebergantungan Malaysia kepada program persijilan antarabangsa dengan memanfaatkan sepenuhnya kepakaran tempatan.

Usaha ini diteruskan lagi oleh Jabatan Sistem dan Komunikasi Komputer, FTMK, UTeM dengan menganjurkan Webinar Antarabangsa dan Forum 2021 bertajuk Keselamatan Digital Global dan Forensik Dalam Norma Baru yang bakal berlangsung pada 23 September ini secara dalam talian sepenuhnya.

Bidang siber forensik amat penting bagi membolehkan penjenayah siber dapat dikesan dan bahan bukti dapat dikumpul bagi tujuan pendakwaan untuk membawa penjenayah siber ke muka pengadilan.

Acara ini bertujuan untuk meningkatkan keselamatan siber global dan forensik digital dalam norma baharu melalui kerjasama antarabangsa di kalangan kolaborator UTeM.

2. Perbincangan panel untuk perkongsian dan untuk bertukar-tukar idea dan pengalaman, kepakaran yang pelbagai, dan organisasi yang menumpu kepada Keselamatan Digital Global dan Forensik Dalam Norma Baru.

1. Profesor Madya Dr Parag H. Rughani
Dekan Bersekutu Pusat Pengajian Keselamatan Siber dan Forensik Digital Universiti Sains Forensik Negara Gandhinagar, Gujarat, India

Jika kita bimbang tentang keselamatan kita, keluarga kita dan keselamatan organisasi kita di ruang siber, sila sertai webinar antarabangsa dan forum ini untuk mengemas kini pengetahuan kita mengenai perkembangan terkini dalam Keselamatan Digital dan Forensik.


MCMC tidak pernah keluarkan mesej tuntut hadiah wang tunai

KUALA LUMPUR, 7 Jan — Suruhanjaya Komunikasi dan Multimedia Malaysia (MCMC) tidak pernah mengeluarkan sebarang e-mel atau mesej kepada orang awam untuk menuntut hadiah berupa wang tunai di bawah satu skim bonus yang ditawarkan sebuah syarikat telekomunikasi.

MCMC dalam kenyataan mengingatkan orang ramai untuk sentiasa berwaspada dan tidak mudah terpedaya dengan e-mel atau mesej yang tidak ditentukan kesahihannya serta elak daripada memberikan butiran peribadi seperti nombor kad pengenalan kepada individu tidak dikenali.

“Kewaspadaan orang ramai adalah penting dalam melindungi diri daripada menjadi mangsa penipuan, kecurian maklumat peribadi serta bentuk jenayah yang lain,” menurut kenyataan itu.

Mesej atau e-mel yang tular itu antara lain mendakwa hasil pemantauan dijalankan Rangkaian Pemantauan Perisikan Siber mendapati mangsa yang ditujukan mesej berkenaan masih mempunyai transaksi yang belum diselesaikan dengan Maybank, iaitu sebagai pemenang hadiah wang tunai RM270,000 di bawah Bonus Hadiah Keluarga TM.

Kandungan e-mel tersebut juga menyatakan kononnya transaksi dengan Maybank adalah sah dan boleh menuntut wang tunai itu tanpa rasa takut. — BERNAMA


PKPD seluruh daerah Seremban berkuat kuasa 9 Julai

KUALA LUMPUR 7 Julai – Kerajaan bersetuju melaksanakan Perintah Kawalan Pergerakan Diperketatkan (PKPD) di seluruh daerah Seremban, Negeri Sembilan berkuat kuasa 9 hingga 22 Julai ini.

Timbalan Perdana Menteri, Datuk Seri Ismail Sabri Yaakob berkata, pemantauan Kementerian Kesihatan Malaysia (KKM) mendapati daerah itu mencatatkan peningkatan sebanyak 5,504 kes setakat 4 Julai.

“Kes aktif telahpun direkodkan di lokaliti itu, pada masa sama KKM juga mengesahkan penularan kes masih berlaku dengan kadar kebolehjangkitan yang tinggi di lokaliti ini sekali gus memerlukan kaedah pemutusan jangkitan dengan segera.

“Setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, PKPD dilaksanakan mengikut tempoh tersebut,” katanya.


Denda RM200,000, penjara 20 tahun bagi pesalah teknologi penstriman

Menurut rang undang-undang itu, seseorang boleh melakukan atau memudahkan pelanggaran hak cipta dalam apa-apa karya antaranya dengan membuat suatu teknologi penstriman termasuk untuk dijual atau disewakan serta mengimport suatu teknologi penstriman.

Individu yang melanggar subseskyen itui boleh dihukum denda tidak kurang daripada RM10,000 dan tidak melebihi RM200,000 atau penjara tidak melebihi 20 tahun, atau kedua-duanya sekali.

Rang undang-undang bagi meminda Akta Hak Cipta 1987 itu dibentangkan Timbalan Menteri Perdagangan Dalam Negeri dan Hal Ehwal Pengguna (KPDNHEP) Datuk Rosol Wahid.

Beliau turut membentangkan dua lagi rang undang-undang bagi bacaan kali pertama di bawah kementeriannya iaitu Rang Undang-Undang Petunjuk Geografi 2021 dan Rang Undang-Undang Paten (Pindaan) 2021.

Rang Undang-Undang Petunjuk Geografi 2021 digubal bagi perlindungan dan pendaftaran petunjuk geografi berhubung barang dan untuk melaksanakan triti berkaitan dan bagi perkara yang berhubung dengannya.

Petunjuk geografi (GI) adalah tanda yang digunakan pada produk yang mempunyai asal geografi tertentu dan memiliki sifat atau reputasi yang disebabkan oleh asal itu.

Rang undang-undang tersebut antaranya membolehkan pemilik memohon untuk mendaftarkan suatu petunjuk geografi bagi apa-apa barang dalam bentuk sebagaimana yang ditentukan oleh pendaftar bersama dengan pembayaran yuran yang ditetapkan.


150 PBT terima Geran GeRAK pada 2022

PUTRAJAYA, 7 Feb – Sebanyak 150 pihak berkuasa tempatan (PBT) masing-masing menerima Geran Pemangkin Bandar Rendah Karbon (GeRAK) berjumlah RM250,000 pada tahun lepas bagi memperkasakan inisiatif bandar rendah karbon berimpak tinggi.

Menteri Sumber Asli, Alam Sekitar dan Perubahan Iklim Nik Nazmi Nik Ahmad berkata geran yang dilancarkan pada 6 April 2021 itu menetapkan hala tuju dan pendekatan yang bersesuaian dengan konsep bandar rendah karbon ke arah mencapai sasaran pengurangan gas rumah kaca (GHG).

“Maklum balas PBT terhadap GeRAK amat menggalakkan dan insya-Allah kita (kerajaan) akan teruskan (pemberian) geran ini,” katanya dalam sidang media selepas majlis prapelancaran Pameran dan Persidangan Produk Teknologi Hijau dan Eko Antarabangsa Malaysia (IGEM) 2023 di sini hari ini.

GeRAK yang dilancarkan dengan peruntukan sebanyak RM35 juta diutamakan kepada PBT yang melaksanakan program Rangka Kerja Bandar Rendah Karbon (LCCF) serta Cabaran Bandar Rendah Karbon 2030 di peringkat kategori Zon Rendah Karbon.

Mengenai IGEM 2023 bertemakan ‘Race Towards Net Zero: Leadership for Climate Action’ yang akan diadakan di Pusat Konvensyen Kuala Lumpur pada 4 hingga 6 Okt depan, Nik Nazmi berkata kerajaan menyasarkan potensi perniagaan bernilai sekurang-kurangnya RM4 bilion sepanjang tiga hari acara berlangsung.

“Sasaran ini adalah berdasarkan rekod kejayaan semua edisi IGEM yang diadakan sebelum ini. Tahun lepas kita berjaya bawa masuk RM4.25 bilion potensi perniagaan dengan kehadiran 33,150 pengunjung,” katanya.

IGEM adalah acara perdagangan tahunan untuk teknologi hijau dan penyelesaian eko anjuran Perbadanan Teknologi Hijau dan Perubahan Iklim Malaysia (MGTC), agensi di bawah Kementerian Sumber Asli, Alam Sekitar dan Perubahan Iklim.


PGA bakal tempatkan dua lagi batalion di Sabah

KOTA KINABALU, 18 Mac (Bernama) — Dua lagi batalion  Pasukan Gerakan Am (PGA) bakal ditempatkan di negeri ini bagi memantapkan lagi pemantauan khususnya di kawasan sempadan negara, kata Komander Briged PGA Sabah SAC Abdul Rani Alias.

Beliau berkata perancangan untuk penambahan dua batalion berkenaan dijangka dilaksanakan tahun ini apabila PGA distrukturkan semula oleh Polis Diraja Malaysia (PDRM).

“Penambahan dua lagi batalion di Sabah bertujuan memperkuatkan lagi kawasan sempadan darat yang berhampiran dengan Indonesia. Dua batalion ini dijangka dibuat (ditempatkan) antara Sipitang dan Kalabakan.

“Kita akan mendirikan pos-pos kawalan dalam memastikan keberkesanan tugas PGA menjaga sempadan negara khususnya di kawasan pedalaman,” katanya kepada pemberita selepas Majlis Penyampaian Sijil Tolak Rasuah di Ibu Pejabat Briged Sabah, PGA Kinarut, dekat sini hari ini.

“Selain itu, PGA pada masa sama turut melaksanakan tugas operasi bagi Ops Kontraban yang kini dilihat banyak membuahkan hasil dalam pencegahan jenayah termasuklah kejayaan rampasan mencecah RM8 juta di Merotai baru-baru ini,” katanya.

Sementara itu, mengulas mengenai majlis hari ini beliau berkata, integriti dalam kalangan penguat kuasa terutama PDRM adalah penting dalam memastikan kesejahteraan serta kedaulatan negara terjamin.

Pada majlis itu, seramai 16 petugas terdiri anggota PGA dan Jabatan Sukarelawan Malaysia (RELA) menerima sijil penghargaan selepas menolak pemberian rasuah di Pusat Pemeriksaan Darat Kalabakan membabitkan tangkapan pendatang tanpa izin serta rampasan rokok seludup.


Golongan miskin, B40 dan M40 layak terima Bantuan Khas COVID-19 mulai Ogos

PUTRAJAYA 28 Jun – Rakyat daripada pelbagai golongan termasuk miskin tegar, B40 dan M40 layak menerima Bantuan Khas COVID-19 (BKC) bermula Ogos depan.

Perkara itu dimaklumkan Perdana Menteri Tan Sri Muhyiddin Yassin ketika mengumumkan Pakej Perlindungan Rakyat dan Pemulihan Ekonomi (PEMULIH) yang dipancarkan secara langsung, hari ini.

Menurutnya, bagi golongan isi rumah miskin tegar akan menerima bantuan keseluruhan berjumlah RM1,300 yang akan dibayar secara berperingkat bermula Ogos (RM500, November (RM500) dan bakinya pada Disember.

Sementara itu, beliau berkata, golongan isi rumah B40 pula akan menerima bantuan RM800 yang akan dibayar dalam dua peringkat iaitu RM500 pada Ogos dan RM300 pada Disember, manakala golongan isi rumah M40 akan menikmati bantuan RM250 pada Ogos.

“Individu bujang kategori B40 pula akan menerima bantuan RM200, manakala golongan bujang M40 bakal menerima RM100 yang mana kedua-duanya akan dibayar pada Ogos,” katanya.

Menurutnya jumlah keseluruhan yang diperuntukkan kerajaan menerusi BKC ini ialah sebanyak RM4.6 bilion yang mana ia akan memanfaatkan lebih 11 juta orang di seluruh negara.


Rentas pelancongan antara negeri PKPP namun bersyarat

KUALA LUMPUR 9 Mac – Kerajaan membenarkan pergerakan pelancongan dari negeri Perintah Kawalan Pergerakan Pemulihan (PKPP) ke negeri PKPP yang lain bermula esok dengan syarat ditetapkan.

Menteri Kanan (Keselamatan), Datuk Seri Ismail Sabri berkata, syaratnya ialah perlu menggunakan syarikat agensi pelancongan berdaftar dengan Kementerian Pelancongan, Seni dan Budaya (MOTAC) dan pergerakan hanya menggunakan kenderaan pelancongan yang berdaftar dengan kementerian itu.

“Syarikat agensi pelancongan perlu mendapat kebenaran daripada Polis Diraja Malaysia (PDRM) untuk pergerakan rentas negeri dan perjalanan mestilah terus ke kawasan PKPP.

“Ini ada dua keadaan satu negeri PKPP ke PKPP, sebagai contoh (pelancong) Pahang PKPP dan Terengganu PKPP. Jadi pergerakan terus ke negeri PKPP,” katanya dalam sidang media harian mengenai perkembangan PKPP dan PKPP hari ini.


Melaka United hilang slot Piala Malaysia

KELAB Bolasepak Melaka United (Melaka United FC) hilang slot beraksi di Piala Malaysia selepas gagal melunaskan tunggakan gaji pemain dan pegawai.

Malaysian Football League (MFL) dalam satu kenyataan hari ini berkata keputusan itu dibuat Ahli Lembaga Pengarah MFL berikutan kelab itu gagal menyelesaikan bayaran tunggakan gaji seperti tarikh yang ditetapkan.

Menurut MFL, Melaka United telah menerima notis peringatan pada 6 September lalu untuk menyelesaikan segala tunggakan gaji atau mendapat persetujuan bersama pegawai dan pemain yang terlibat sehingga 20 September 2022.

“Melaka United gagal mematuhi arahan yang telah dikeluarkan di mana mereka hanya membuat pembayaran baki tunggakan gaji sehingga Jun 2022. Selain itu mereka juga belum mendapatkan persetujuan bersama pemain dan pegawai bagi bayaran baki tunggakan gaji berkenaan.

“Maka atas sebab itu, Ahli Lembaga Pengarah MFL membuat keputusan tidak membenarkan Melaka United bertanding dalam saingan Piala Malaysia musim ini.

“MFL mengingatkan agar Melaka United dapat menyelesaikan baki tunggakan gaji berkenaan bagi mengelakkan mereka tidak diberikan lesen bersaing dalam Liga Malaysia 2023,” kata MFL dalam satu kenyataan.

Bayaran gaji tertunggak kepada pegawai pasukan pula telah dibayar sehingga bulan Julai 2022, bagaimanapun Sarawak United dan pegawai pasukan telah mencapai persetujuan bersama berkenaan bayaran tunggakan gaji bulan Ogos 2022.

“Walaupun ada usaha ditunjukkan oleh pihak pengurusan Sarawak United untuk menyelesaikan tunggakan gaji ini, MFL tetap memberi peringatan kepada Sarawak United agar isu seumpama ini tidak berulang lagi yang boleh memberi kesan kepada lesen untuk bertanding dalam Liga Malaysia 2023,” kata kenyataan itu.


Bukan Beijing, ini di Alor Gajah

MACHAP JAYA 22 Jan – Kampung Baru Machap Umboo, di sini, diserikan dengan hiasan istimewa menjelang Tahun Baru Cina yang bakal tiba tidak lama lagi.

Majlis Perbandaran Alor Gajah (MPAG) dalam satu perkongsian menunjukkan beberapa keping gambar terbaharu perkampungan itu yang seakan-akan seperti di luar negara.


Selebriti wanita positif dadah ditahan polis

NILAI 29 Jun – Seorang selebriti wanita ditahan polis selepas didapati positif dadah dalam sebuah rumah di Kampung Chalet, di sini, semalam.

Katanya, wanita berusia 34 tahun itu kemudiannya dibawa ke Pejabat Narkotik Ibu Pejabat Polis Daerah (IPD) Nilai bagi tujuan ujian saringan awal urin.

“Kes disiasat mengikut Seksyen 15 (1) (a) Akta Dadah Berbahaya 1952 dan jika sabit kesalahan hukuman maksimum penjara dua tahun atau denda sehingga RM5,000 atau kedua-duanya,” katanya dalam satu kenyataan di Facebook IPD Nilai hari ini.

“Pihak polis ingin menegaskan bahawa sebarang aktiviti berkaitan penyalahgunaan dadah adalah satu kesalahan undang-undang dan mengalu-alukan kerjasama serta maklumat daripada orang awam untuk bersama membanteras kegiatan itu,” katanya.


Eko pelancongan bahagiakan orang Ayer Limau – KM

AYER LIMAU 3 November – Projek eko pelancongan Paya Lebar sedang dalam proses pembinaan dijangka siap sepenuhnya penghujung tahun ini, kata Ketua Menteri Datuk Seri Utama Sulaiman Md Ali.

Sulaiman berkata, meskipun permohonan dibuat sejak 2018 namun pelaksanaannya tidak dapat diteruskan berikutan peruntukan bagi tujuan itu tidak mendapat kelulusan kerajaan pada waktu berkenaan.

Baginya, projek itu amat penting dalam usaha meningkatkan taraf ekonomi penduduk setempat yang bukan sahaja bakal membabitkan nelayan bahkan juga pengusaha produk tempatan yang lain.

“Berikutan itu sejurus dilantik sebagai Ketua Menteri saya angkat semula cadangan ini kepada Datuk Seri Nancy Shukri, sebagai Menteri Pelancongan, Seni dan Budaya ketika itu.

“Alhamdulillah pemakluman kelulusan projek dengan peruntukan sebanyak RM2.48 juta dikeluarkan pada 8 Disember 2020 dengan pembinaan diserahkan oleh agensi pelaksana iaitu Majlis Perbandaran Alor Gajah (MPAG),” katanya.

Beliau berkata demikian pada sidang media selepas Lawatan Pemantauan Projek Negeri Oleh YAB Ketua Menteri dan Program Komuniti Perikanan DUN Ayer Limau Bersama Pejabat Perikanan Negeri Melaka di Pangkalan Nelayan Paya Lebar, di sini, hari ini.

Hadir sama Timbalan Menteri Pertanian dan Industri Makanan 1 Datuk Seri Ahmad Hamzah; Setiausaha Kerajaan Negeri Datuk Wira Zaidi Johari; Exco Pembangunan Luar Bandar, Pertanian dan Industri Asas Tani, Datuk Abdul Razak Abdul Rahman; Pegawai Kewangan Negeri Datuk Salhah Salleh dan Ahli Dewan Udangan Negeri (Adun) Ayer Limau Datuk Hameed Mytheen Kunju Basheer.

Beliau berkata, MPAG memberikan lanjutan tempoh masa pembinaan atas beberapa sebab munasabah seperti air pasang surut di tapak yang mengganggu kelancaran projek, faktor logistik kerana laluan masuk ke tapak projek terhalang dan perubahan tapak.

“Kemajuan sebenar tapak setakat 20 Oktober 2022 adalah 90 peratus berbanding 88 peratus iaitu cepat dua hari. Bagi 2024 pula Kerajaan Negeri bercadang membuat permohonan bagi pembangunan fasa kedua.

“Fasa pertama lebih kepada asas dulu, fasa kedua utamakan pengisian jadi kesinambungan projek pertama, mesti ada pengisian menjadi tarikan bagi pelancong,” katanya.


Garis panduan pembukaan sekolah diedar mulai Khamis

KAJANG 3 Jun – Garis Panduan Pengurusan Pembukaan Semula Sekolah akan diedarkan mulai esok bagi membolehkan pihak sekolah dan guru-guru membuat persediaan sewajarnya, kata Menteri Pendidikan Dr Mohd Radzi Md Jidin.

Beliau berkata garis panduan berhubung pergerakan pelajar di dalam sekolah bermula daripada setibanya pelajar itu di sekolah hingga mereka pulang telah dihasilkan secara terperinci bersama Kementerian Kesihatan Malaysia (KKM) dan Majlis Keselamatan Negara (MKN).

“Kita keluarkan garis panduan ini bagi melihat apakah kaedah yang perlu dilakukan dalam konteks pembukaan sekolah dan persiapan sewajarnya harus dilakukan oleh pihak sekolah bagi memastikan bila sahaja kita umumkan pembukaan maka setiap sekolah telah bersedia.

“Kementerian sentiasa berbincang dengan pihak sekolah iaitu ruang yang boleh ditambah baik dalam garis panduan itu akan kita lakukan… apa yang penting semua pihak mainkan peranan iaitu pengurusan sekolah, guru termasuk ibu bapa misalnya, jika anak bergejala tidak perlu hantar ke sekolah,” katanya.

Beliau yang juga menteri kanan berkata demikian kepada Bernama selepas melakukan lawatan kerja bagi persediaan pembukaan semula sekolah di Sekolah Menengah Kebangsaan Engku Husain, Semenyih, di sini, semalam.

Turut hadir Ketua Pengarah Kesihatan Datuk Dr Noor Hisham Abdullah, Ketua Pengarah Keselamatan Negara Mohd Rabin Basir dan Ketua Pengarah Pelajaran Dr Habibah Abdul Rahim.

Mohd Radzi berkata Jabatan Pendidikan Negeri dan Pejabat Pendidikan Daerah akan memainkan peranan memantau sekolah bagi memastikan garis panduan yang disediakan dipatuhi.

“Saya juga akan singgah di sekolah-sekolah untuk melihat pelaksanaan garis panduan yang telah diadakan dan kita yakin pihak pengurusan sekolah dan juga guru akan bantu kementerian agar garis panduan ini akan dipatuhi,” jelasnya.

Sementara itu, beliau berkata ibu bapa tidak perlu risau menghantar anak mereka ke sekolah selain perlu memainkan peranan mendidik anak-anak mendisiplinkan diri sekurang-kurangnya dengan sentiasa mengamalkan penjarakan sosial.

Ditanya mengenai bila sesi persekolahan akan bermula, beliau menegaskan setakat ini masih tiada tarikh yang ditetapkan dan pihaknya bekerjasama rapat bersama KKM dan MKN untuk memutuskan perkara itu.

“Apabila KKM dan MKN merasakan sudah sampai masanya sekolah dibuka maka kita akan umumkan dua minggu sebelum ia dibuka… kami belum menetapkan sebarang tarikh untuk pembukaan sekolah,” katanya.

Menurutnya, pembukaan sekolah kelak hanya melibatkan pelajar Tingkatan 5 dan 6 sahaja dengan hampir 3,000 sekolah menengah di seluruh negara yang akan dibuka.


Lima pemandu mabuk ditahan di Johor Bahru

JOHOR BAHRU, 8 Mei – Polis menahan lima lelaki selepas didapati memandu di bawah pengaruh alkohol dalam Op Selamat di sekitar kawasan Taman Ungku Tun Aminah, di sini, awal pagi tadi.

Ketua Polis Daerah Johor Bahru Utara (JBU) ACP Rupiah Abd Wahid berkata kesemua individu yang berumur antara 23 hingga 47 tahun itu ditahan dalam operasi yang dilakukan Bahagian Siasatan Perundangan Trafik JBU sekitar pukul 1 hingga 4 pagi.

“Kita bertindak tegas dan tidak berkompromi terhadap pemandu yang memandu melebihi paras alkohol yang dibenarkan dan operasi kali ini kita berjaya kesan lima pemandu mabuk,” katanya menerusi kenyataan di sini hari ini.

Beliau pada masa sama menasihati pemandu agar sentiasa fokus dan berhati-hati di jalan raya sekali gus mengekalkan pemanduan yang selamat.- BERNAMA


Jenaka rogol: KPM lakukan siasatan mendalam- Radzi

KUALA LUMPUR 28 April. – Kementerian Pendidikan (KPM) sedang melakukan siasatan mendalam berhubung isu seorang pelajar perempuan yang tular di media sosial mendakwa guru sekolahnya bergurau berkenaan jenayah rogol.

Menterinya Datuk Dr Radzi Jidin berkata, KPM mengambil serius perkara itu dan tidak akan bertolak ansur sekiranya benar wujud kes sedemikian.

“Kes ini telah menjadi kes polis, tapi kita pun sedang siasat untuk lihat keadaan sebenar dan jika ada kes tindakan tegas dan sewajarnya akan diambil,” katanya pada sidang media khas berhubung Ujian Penilaian Sekolah Rendah dan Pentaksiran Tingkatan 3 di sini, hari ini.

Beliau mengulas isu pelajar remaja perempuan menerusi aplikasi TikTok yang mendakwa seorang guru lelaki membuat jenaka mengenai rogol ketika di dalam kelas semasa membincangkan isu gangguan seksual ketika subjek pendidikan jasmani dan kesihatan di sekolahnya.

Sementara itu, mengenai penularan virus COVID, Radzi berkata, pihaknya meminta Kementerian Kesihatan agar kluster pendidikan yang berkait dengan operasi KPM diletakkan berasingan.

Beliau berkata ini kerana ketika ini kes COVID-19 yang berlaku di semua institut pengajian tinggi, sekolah kerajaan negeri, sekolah swasta, maahad tahfiz dan lain-lain lagi dimasukkan sekali di bawah kluster pendidikan.

“Ini bagi membolehkan masyarakat mendapat maklumat jelas tentang apa sebenarnya berlaku dalam konteks pendidikan, kalau rangkum sekali dan disebut kluster pendidikan, masyarakat lihat seolah-olah semua itu berkaitan dengan sekolah,” katanya.

Ditanya berhubung status pemberian komputer riba di bawah Tabung Cerdik dalam Belanjawan 2021 bagi memudahkan sesi Pengajaran dan Pembelajaran di Rumah (PdPR), Radzi menjelaskan proses pemberian telah dimulakan dan sehingga kini lebih 13,000 unit telah diedarkan kepada pelajar yang layak.

Mengulas rungutan sesetengah ibu bapa berhubung isu cuti penggal persekolahan tidak diawalkan, Radzi berkata berdasarkan pengalaman lepas, KPM berpendapat selagi mana takwim sedia ada boleh dikekalkan, ia tetap akan dikekalkan.

“Kita ada lebih lima juta murid, 500,000 guru, yang mempunyai keluarga masing-masing jadi satu ekosistem besar sebab itu kita cuba kekalkan takwim dan cari pendekatan terbaik,” katanya.

Sebelum ini, KPM membuat pengumuman bahawa sesi pembelajaran selepas cuti hari raya Aidilfitri akan diteruskan dengan PdPR selama dua minggu bagi menggantikan sesi bersemuka di sekolah.


Melaka United FC jinakkan ‘The Boss Gaurus’

KELAB Bolasepak Melaka United (MUFC) mengesahkan tempat di Liga Super musim depan selepas berjaya menundukkan Perak FC 2-1, di Stadium Hang Jebat, malam tadi.

Tiga mata berharga yang diperoleh itu cukup untuk membantu skuad Hang Tuah menjamin slot saingan liga teratas musim 2022 selepas mengutip keseluruhan 21 mata daripada 21 perlawanan dengan hanya berbaki satu perlawanan sahaja lagi sebelum liga melabuhkan tirai.

Aksi yang berlangsung dalam cuaca baik itu menyaksikan tuan rumah terlebih dahulu memperoleh peluang membuka tirai jaringan pada minit ke-10 hasil situasi kucar-kacir di hadapan pintu gol pelawat.

Keterujaan tuan rumah melakukan asakan akhirnya dikejutkan apabila pengadil menghadiahkan sepakan penalti kepada pelawat selepas Khairul Anwar Shahruddin menjatuhkan Muhamad Syahir Bashah di dalam kotak penalti.

Sergio Aguero yang dipertanggungjawab mengambil sepakan tersebut berjaya menewaskan Khairul Fahmi Che Mat untuk meletakkan Perak di depan pada minit ke-30.

Gawang Melaka sekali lagi diuji pada minit ke-33 dan 40 menerusi ancaman Muhammad Adib Abdul Raop yang memperoleh peluang keemasan untuk menggandakan jaringan.

Namun, kedua-dua peluang itu gagal disempurnakan dengan baik dan menyaksikan keputusan satu gol memihak Perak kekal sehingga tamat separuh masa pertama.

Gol yang dicari-cari akhirnya muncul pada minit ke-66 menerusi Manuel Ott yang melakukan larian solo dari tengah padang sebelum merembat deras bola menewaskan Mohammad Nasrullah Abdul Aziz.

Gol itu terhasil selepas Sony berjaya merembat deras bola di luar kotak penalti, sekali gus menewaskan Mohammad Nasrullah buat kali kedua.

Aksi terakhir Liga Super menyaksikan MUFC bakal bertandang ke Stadium Darul Aman, Alor Setar untuk menentang Kedah Darul Aman FC pada 12 September depan.


11,111 kekosongan jawatan bagi PKP, PRP dan pegawai awam PDRM

AYER KEROH 18 Mac – Polis Diraja Malaysia kini dalam proses untuk mengisi 11,111 kekosongan jawatan Pegawai Kanan Polis (PKP), Pegawai Rendah Polis (PRP) dan pegawai awam daripada keseluruhan 137,628 perjawatan seluruh negara.

Pengarah Pengurusan PDRM, Datuk Zaini Jass berkata, daripada jumlah itu sebanyak 9,005 membabitkan PRP, 651 kekosongan jawatan PKP manakala pegawai awam pula 1,455.

“InsyaAllah hujung tahun ini kita ada 5,000 anggota mengisi jawatan tersebut, jadi tahun depan kita ada lebih kurang 4,000 lagi kekosongan jawatan dan diharap akan ada pengambilan baharu,” katanya.

Beliau berkata demikian pada sidang media selepas menyaksikan Majlis Serah Terima Tugas Jawatan Ketua Polis Melaka dan Pengerusi Perkep Kontinjen Melaka di Ibu Pejabat Polis Kontinjen Melaka, Bukit Beruang.

Zaini yakin kekosongan penjawatan tersebut dapat diisi sehingga akhir tahun ini berikutan terdapat anggota dan pegawai yang sedang dalam latihan yang akan mengisi kekosongan tersebut.

Terdahulu Zaini menyaksikan serah terima tugas antara Ketua Polis Melaka Datuk Wira Abdul Majid Mohd Ali yang bersara wajib kepada Timbalan Ketua Polis Melaka, Datuk Razali Abu Samah yang pemangku jawatan berkenaan.

Abdul Majid memulakan tugas dalam PDRM sejak 27 Dis 1982 dan menamatkan tugas terakhir sebagai Ketua Polis Melaka pada 19 Mac 2022.


‘Arwah tidak pernah tolak tugasan’

Pegawai Bencana Operasi Daerah Melaka Tengah Leftenan (PA) Mohd Kamil Hassan yang mengenali arwah sejak 2017 berkata, sepanjang bertugas bersama Mohd Hafiszan, dia tidak pernah menolak tugasan diberikan.

“Memang kita (APM Melaka) kekurangan jurulatih kawad, jadi dia (Mohd Hafiszan) biasa dihantar mana-mana dan dia memang tidak pernah tolak kecuali ada hal tidak dapat dielakkan.

“Boleh dikatakan dia selalu juga ikut saya dalam operasi di luar dan namanya sering ‘naik’ sebab komitmen ditujukkan dalam kerja,” katanya ditemui di rumah keluarga arwah.

“(Bagi saya) pemergiannya satu kehilangan besar, malah semasa proses pengkebumian saya difahamkan ramai sahabat datang memberi penghormatan terakhir,” katanya yang tidak dapat mengikuti pengebumian pada malam Ahad lalu kerana menguruskan penghantaran pesakit COVID-19 ke Pusat Kuarantin dan Rawatan Berisiko Rendah (PKRC) di Taman Ekspo Pertanian Malaysia (Maeps) di Serdang, Selangor.

Menurut Mohd Kamil lagi, dia menerima mesej melalui WhatsApp daripada anggota APM mengenai kejadian menimpa Mohd Hafiszan sekitar jam 9.30 malam kejadian dan terus ke Hospital Melaka.

“Saya diberitahu arwah orang pertama menerima panggilan kes (pokok tumbang) jam 6.50 petang dan tiba di rumah pengadu lima minit sebelum buka puasa.

“Namun arwah seperti tidak nak makan dan hanya minum sedikit sebelum mulakan kerja memotong pokok tumbang sebesar kira-kira tiga pemeluk itu,” katanya.

“Ketika dalam proses menyiapkan kerja, arwah mengadu sakit dada dan berehat dalam ambulans. Apabila rakan melihat keadaannya semakin serius termasuk mengalami muntah, mereka terus membawanya ke hospital,” katanya.

Dalam perkembangan sama Ketua Pesuruhjaya APM Datuk Roslan Wahab turut menziarahi keluarga arwah dan menyampaikan sumbangan wang tunai RM3,000 menerusi Tabung Amanah Pertahanan Awam (TAPA) pada Isnin.

Hadir sama Timbalan Ketua Pesuruhjaya (Pengurusan) APM Lokman Effendi Ramli,  Pengarah Bahagian Pengurusan Angkatan APM Penolong Pesuruhjaya (PA) Ghazali Abd Rahman, Pengarah APM Melaka Leftenan Kolonel (PA) Cuthbert John Martin Quadra dan timbalannya Mejar (PA) Kamarulsyah Muslim.


PM ucap selamat maju jaya kepada calon SPM

KUALA LUMPUR 2 Mac – Perdana Menteri Datuk Seri Ismail Sabri Yaakob mengucapkan selamat maju jaya kepada pelajar yang menduduki peperiksaan Sijil Pelajaran Malaysia (SPM) 2021 yang bermula hari ini.

Peperiksaan SPM yang akan berlangsung hingga 29 Mac ini membabitkan seramai 407,097 calon dengan 50,514 petugas peperiksaan dilantik bagi memastikan kelancaran pengurusan dan pengendalian peperiksaan itu di 3,382 pusat peperiksaan seluruh negara.


Diskaun bayar saman dilanjutkan sehingga 31 Dis – KPN

KUALA LUMPUR 12 Dis – Polis akan melanjutkan tempoh diskaun pembayaran saman sehingga 31 Dis ini, kata Ketua Polis Negara Tan Sri Acryl Sani Abdullah Sani.

Beliau berkata ia berikutan pihaknya menerima menerima sambutan amat menggalakkan daripada orang ramai terhadap tawaran diskaun saman sehingga 80 peratus itu.

Menurutnya,  kaunter-kaunter trafik di seluruh Ibu Pejabat Polis Daerah dan Ibu Pejabat Polis Kontinjen Negeri turut dibuka secara serentak dengan tawaran diskaun saman yang sama.

“Perkara ini memberi cabaran besar kepada PDRM untuk mengawal selia orang ramai dalam mematuhi prosedur operasi standard (SOP) yang ditetapkan untuk memastikan penjarakan fizikal pengunjung dipatuhi,” katanya.

Beliau berkata demikian pada sidang media selepas membuat lawatan ke gerai-gerai pameran kementerian dan agensi sempena 100 Hari Aspirasi Keluarga Malaysia di KLCC, hari ini.


Covid-19: 266 kertas siasatan berita palsu dibuka – Saifuddin

MELAKA 6 Julai – Sebanyak 266 kertas siasatan melibatkan penyebaran berita palsu telah dibuka dalam tempoh penularan wabak Covid-19 di negara ini sehingga kini, kata Menteri Komunikasi dan Multimedia Datuk Saifuddin Abdullah.

Beliau berkata daripada jumlah itu,  sebanyak 30 kes telah dibawa ke mahkamah, 13 masih dalam perbicaraan, 17 kes melibatkan suspek mengaku bersalah, 172 kes masih dalam siasatan, manakala selebihnya di peringkat awal proses tindakan.

“Kita kena buat penafian serta pemakluman bagi setiap berita palsu yang disebarkan dan ada berita palsu yang wajar diambil tindakan undang-undang bersama polis.

“Kita terpaksa buat bagi mengelakkan kekeliruan dan kegusaran yang tidak sewajarnya berlaku dalam kalangan masyarakat. Saya juga menyeru rakyat Malaysia agar berhenti menularkan berita palsu, sahkan dahulu, jangan ‘forward’, ‘sharing’… sahkan dahulu, sahih barulah kita kongsi,” katanya di sini, hari ini.

Beliau berkata demikian ketika menjawab soalan penyampai radio Melaka FM Daim Zainudin ketika ditemu bual secara langsung dalam lawatannya ke stesen Radio Televisyen Malaysia (RTM) Melaka di Jabatan Penyiaran Melaka di sini.

Dalam lawatan itu juga beliau membuat rakaman membaca berita ketika melawat bilik Berita Ehwal Semasa (RTM) Melaka yang turut dihadiri Ketua Setiausaha Kementerian Komunikasi dan Multimedia (KKMM), Datuk Suriani Ahmad


ATM gagalkan penyeludupan 510 kg daun ketum di Sungai Golok

KELANTAN 4 Mei – Pasukan Briged Kelapan (8 Briged) merampas 510 kilogram (kg) daun ketum dianggarkan bernilai RM15,300 di Sungai Golok, 26 April lalu.

Menurut kenyataan markas itu, rampasan itu hasil pemantauan dan rondaan anggota keselamatan berkenaan yang menemui beberapa longgokan bungkusan plastik hitam yang mencurigakan di tebing Sungai Golok.

“Rampasan itu sekali gus menunjukkan penyeludupan daun ketum di sempadan Kelantan – Thailand semakin aktif berikutan permintaan dan harga tinggi di pasaran negara jiran.


Amaran ribut petir hampir di seluruh negara hingga 9 malam ini – MetMalaysia

KUALA LUMPUR, 21 Sept – Jabatan Meteorologi Malaysia (MetMalaysia) mengeluarkan amaran ribut petir serta hujan lebat dan angin kencang di hampir semua kawasan di seluruh negara, sehingga 9 malam ini.

Turut dijangka mengalami cuaca serupa adalah beberapa kawasan di Kedah iaitu Kubang Pasu, Kulim dan Bandar Baharu selain Tanah Tinggi Cameron, Lipis, Jerantut, Maran, Kuantan dan Rompin di Pahang.

Amaran ribut petir juga dikeluarkan bagi kawasan Seremban, Port Dickson dan Rembau di Negeri Sembilan serta Batu Pahat, Kluang, Mersing, Kulai dan Kota Tinggi di Johor.

Di Sarawak pula, kawasan yang mungkin terkesan ialah Kuching, Serian, Samarahan, Sri Aman, Betong, Sarikei, Sibu, Mukah, Bintulu, Miri serta Limbang dan Marudi.

Ribut petir juga dijangka melanda Sabah di kawasan pendalaman Sipitang, Kuala Penyu dan Beaufort, selain Kota Belud serta Sandakan (Tongod dan Kinabatangan) dan Kudat (Kota Marudu), menurut kenyataan itu.- BERNAMA


COVID-19: Noor Hisham kuarantin kendiri, adakan sidang media maya dari rumah

KUALA LUMPUR 6 Okt. – Menjalani kuarantin di rumah jelas tidak menghalang Ketua Pengarah Kesihatan Tan Sri Dr Noor Hisham Abdullah melaporkan perkembangan semasa situasi COVID-19 kepada rakyat Malaysia dengan beliau dijadualkan memanfaatkan laman sosial untuk berbuat demikian hari ini.

Menurut kenyataan Unit Komunikasi Korporat Kementerian Kesihatan (KKM), “Jeneral Perang” mereka dijangka mengadakan sidang media secara langsung melalui laman rasmi Facebook KKM dari kediamannya tanpa kehadiran petugas media pada 5.30 petang ini.

Mengulas lanjut perkara itu kepada Bernama, Dr Noor Hisham berkata: “Kita boleh mengadakan sidang media secara maya setiap hari dan saya tetap akan menjawab soalan daripada media.”

Dr. Noor Hisham kini menjalani kuarantin kendiri di kediamannya berikutan beliau turut menghadiri mesyuarat di Jabatan Perdana Menteri pada Sabtu lepas yang dihadiri Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri yang disahkan positif COVID-19.

Sejak COVID-19 melanda negara akhir Disember lalu, Dr Noor Hisham dan pasukannya mengadakan sidang media secara rutin bagi memaklumkan mengenai situasi semasa pandemik COVID-19 di KKM, Putrajaya.


Penerbangan Melaka-Pekanbaru, Melaka-Penang dibuka mulai 12 Ogos

Ia menyaksikan Lapangan Terbang Antarabangsa Melaka (LTAM) akan kembali meriah menerima kehadiran pelancong selepas lebih dua tahun ditutup sejak pandemik COVID-19 melanda.


Bajet 2023: Melaka harap pelancongan, naik taraf infrastruktur diberi keutamaan

BANDARAYA MELAKA 27 September – Kerajaan Negeri berharap agar sektor pelancongan dan pembangunan insfrastruktur khususnya membabitkan jajaran jalan raya di Negeri Melaka diberi keutamaan dalam pembentangan Bajet 2023 pada 7 Oktober depan.

Ketua Menteri Datuk Seri Utama Sulaiman Md Ali berkata, sebagai sebuah negeri pelancongan, beliau turut mengharapkan bajet untuk pelancongan dapat dipertingkatkan kepada Negeri Melaka yang masih dalam fasa pemulihan sejak pandemik COVID-19 melanda.

Katanya, hal itu kerana di negeri itu terdapat banyak kawasan pelancongan dan lokasi serta bangunan warisan yang perlu dibaik pulih dan dijaga.

“Melaka sebagai sebuah negeri pelancongan, kita berharap pada Bajet 2023 ini khusus untuk sektor pelancongan dan juga sistem jajaran jalan raya di Negeri Melaka dapat dipertingkatkan lagi.

“Sebagaimana kita sedia maklum, jajaran jalan dalam negeri ini terutama di Bandar Melaka, trafik agak padat dan saya harap jajaran baharu dan yang sedia ada dapat diberi keutamaan,” katanya.

Beliau berkata demikian pada sidang media selepas Majlis Perasmian Pesta Buku Melaka 2022 di sebuah pusat beli-belah di sini, hari ini.

Hadir sama, Pengerusi Perbadanan Perpustakaan Awam Melaka (Perpustam) Rosli Abdullah; Timbalan Speaker Dewan Undangan Negeri (DUN) Melaka Datuk Khaidirah Abu Zahar dan Pengarah Perpustam Mohamed Aizammuddy Mohamed Idris.


Dua pekerja terselamat, lori sampah terbakar

IPOH 22 Mei. – Dua pekerja pembersihan terselamat selepas sebuah lori sampah milik syarikat swasta musnah dalam kebakaran di Jalan Besar Simpang, Taiping kira-kira 60 kilometer dari sini, awal pagi tadi.

Jurucakap Jabatan Bomba dan Penyelamat Malaysia (JBPM) Perak dalam satu kenyataan berkata pihaknya menerima panggilan mengenai insiden itu pada kira-kira jam 4.50 pagi.

“Dua pekerja sedang bertugas mengutip sampah di kawasan tersebut semasa kejadian, namun mereka tidak mengalami sebarang kecederaan,” katanya yang tidak mendedahkan berkaitan umur dan status kewarganegaraan pekerja tersebut.


Japen pergiat promosi sambutan Hari Malaysia 2022 di pelbagai medium

MELAKA, 14 September – Jabatan Penerangan (Japen) Melaka mempergiatkan hebahan dan promosi sambutan Hari Malaysia 2022 di Dataran Memorial Pengisytiharan Kemerdekaan, Banda Hilir pada 16 Sept ini, menerusi pelbagai medium untuk menarik lebih ramai pengunjung memeriahkan sambutan itu.

Pengarahnya Shahrom Ravin Daram Abdullah berkata ia termasuk hebahan menerusi ‘Info on Wheels’ (IOW) ke setiap daerah di negeri itu membabitkan Melaka Tengah, Alor Gajah dan Jasin untuk mengajak rakyat datang ke acara yang julung kali diadakan di Semenanjung itu.

“IOW ini dipergiatkan tiga kali sehari di sepuluh lokasi terpilih dengan tumpuan di kawasan orang ramai, pasar malam, pusat perniagaan selain pelosok kampung.

“Membawa tema busana era 50-an dan 60-an sempena sambutan itu, kita ingin mengajak orang ramai sama-sama hadir pada malam tersebut untuk meraikan tarikh bersejarah pembentukan Malaysia,” katanya kepada Bernama di sini hari ini.

Mengulas lanjut, Shahrom berkata Japen juga telah memasang 610 gegantung dan 22 papan iklan statik menghiasi jalan raya sekitar negeri itu sejak 1 Ogos lepas untuk mempromosikan acara berkenaan kepada orang ramai.

Katanya pelbagai persembahan menarik disusun bagi mewarnai sambutan yang akan mengimbau sejarah pembentukan Malaysia di antara Persekutuan Tanah Melayu, Sabah dan Sarawak.

“Kita berharap orang ramai tidak melepaskan peluang untuk menyaksikan acara yang penuh warna-warni dan bersejarah itu, di samping menyemarakkan lagi rasa cintakan tanah air.


Bilik Watan SMK Kampung Gelam tingkat pemahaman pelajar mengenai Sejarah

PANTAI KUNDOR 2 Ogos – Sekolah Menengah Kebangsaan (SMK) Kampung Gelam, di sini, mengambil inisiatif mewujudkan Bilik Warisan Taming Sari (Watan) bagi tujuan aktiviti pembelajaran subjek Sejarah.

Pengetua SMK Kampung Gelam Ainah Idris berkata, bilik khas itu diwujudkan sebagai lokasi tutorial dan pameran bahan sejarah bagi tujuan memberi pendedahan mengenai peristiwa-peristiwa yang pernah berlaku dalam negara.

Selain itu, katanya, bilik berkenaan juga akan dijadikan bilik operasi Panitia Sejarah yang diketuai Guru Panitia Sejarah Ahmad Nor Iman Shawal dan bilik aktiviti Kelab Sejarah sekolah berkenaan.

“Pada masa sama, ia juga akan bertindak sebagai bilik aktiviti Kelab Sejarah dan bilik perbincangan serta pembentangan pelajar,” katanya kepada Melaka Hari Ini.

Bilik Watan itu berserta Pelancaran Bulan Kemanusiaan dan Bulan Kebangsaan 65 tahun Merdeka Keluarga Malaysia Teguh Bersama tahun 2022 peringkat SMK Kampung Gelam telah dirasmikan Ketua Pegawai Eksekutif Melaka Taming Sari Berhad Azlan Abidin pada 1 Ogos.


ITEX2023: UTeM rangkul Anugerah Khas, 5 pingat emas

DURIAN TUNGGAL 22 Mei – Produk inovasi FIDORE ciptaan Universiti Teknikal Malaysia Melaka (UTeM) merangkul Anugerah Khas pada Pameran Reka Cipta, Inovasi dan Teknologi Antarabangsa (ITEX) ke-34 2023 di Pusat Konvensyen Kuala Lumpur (KLCC).

Naib Canselor UTeM, Prof. Ts. Dr Massila Kamalrudin berkata, produk inovasi yang diperbuat daripada bahan semula jadi sejenis tumbuhan itu berfungsi sebagai panel dinding kalis api dalam sebuah bangunan.

“FIDORE merangkul ‘Best Green Invention Award’ dalam pameran ini, secara keseluruhannya semua produk inovasi UTeM yang dipertandingkan berjaya memenangi 10 pingat dan satu Anugerah Khas di ITEX 2023.

“Ini menggambarkan produk inovasi UTeM diiktiraf dan menjadi pilihan juri kerana keunikan dan fungsinya memberi impak langsung kepada kemaslahatan komuniti sejagat.

“UTeM memenangi lima pingat emas, empat pingat perak dan satu pingat gangsa dan kemenangan ini menggambarkan kegigihan UTeM menyemarakkan budaya penyelidikan dan inovasi secara berterusan,” katanya dalam satu kenyataan media hari ini.

Untuk rekod lima pingat emas dimenangi UTeM bagi produk inovasi ialah FIDORE yang diketuai Prof Madya Ir. Ts. Dr. Mohd Yuhazri Yaakob; i-CETIKE diketuai Ir. Ts. Dr. Nik Mohd Zarifie Hashim dan Advance Portable Oil Spill Skimmer (AD-POSS) diketuai Prof Madya Ir. Dr. Lokman Abdullah.

Manakala dua produk lagi adalah Rapid Advance Future (RAF) Lightweight Prosthetic Leg diketuai Mohammad Rafi Omar dan Salutan Swa Sembuh (SeHCo) diketuai Ts. Dr. Mohd Fauzi Mamat.

Sementara itu empat pingat perak dimenangi menerusi produk Profit-WCO, Low Cost and Light Weight Composite Reinforced Plunger (LCRP) for Agriculture Industries, CEMiS -Online Customer Engagement Measurement Kit for Malaysian SME dan Hydro Quality Monitoring System (HydroQS) V1.


Dua lelaki ditahan miliki rokok seludup bernilai lebih RM40,000

KUALA LUMPUR 31 Mei – Polis menahan dua lelaki kerana dipercayai memiliki 465 karton rokok seludup bernilai RM47,360.80 dalam operasi Operasi Kontraban di Batu Caves, di sini, semalam.

Pegawai Pemerintah Batalion 4 Pasukan Gerakan Am (PGA) Semenyih Superintendan Rizal Mohamed berkata, suspek terdiri daripada seorang warga tempatan berusia 38 tahun dan seorang warga Bangladesh berusia 59 tahun ditahan dalam operasi berkenaan di Taman Industri Spring Crest, di sini, sekitar 1 tengah hari itu.

Beliau berkata hasil pemeriksaan anggota PGA ke atas dua kereta yang digunakan suspek menemukan rokok seludup pelbagai jenama dengan nilai cukai sebanyak RM67,887.40.

“Ekoran itu, polis merampas dua kereta, wang tunai RM17,950 dan beberapa telefon bimbit dengan rampasan keseluruhan bernilai RM155, 578.20,” katanya dalam kenyataan hari ini.

“Kesemua tahanan dan rampasan telah dibawa ke Ibu Pejabat Polis Daerah Sentul untuk tindakan lanjut manakala kes disiasat mengikut Seksyen 135 (1) Akta Kastam 1967 kerana memiliki rokok seludup,” katanya.

Rizal menyeru masyarakat agar memberi kerjasama dan menyalurkan maklumat kepada polis berkaitan sebarang aktiviti menyalahi undang-undang dan pada masa sama sentiasa mematuhi arahan Perintah Kawalan Pergerakan (PKP) bagi memutuskan rantaian virus COVID 19.


Bas pelancong terbakar, lima termasuk dua kanak-kanak maut

BANGKOK 13 April. – Lima termasuk dua kanak-kanak maut dan sekurang-kurangnya 12 cedera parah selepas sebuah bas pelancong dua tingkat terbakar di wilayah Khon Kaen timur laut Thailand pada Selasa pagi.

Dalam kejadian 12.30 pagi (waktu tempatan), bas pelancong yang membawa 33 penumpang berlepas ke Bangkok dari wilayah Bung Kan pada Isnin.

Bangkok Post melaporkan tayar belakang bas meletup dan terbakar ketika tiba di Jalan Mittraphap (dikenali sebagai Lebuhraya Persahabatan) di daerah Ban Haet.

“Lima penumpang termasuk dua kanak-kanak rentung sementara 12 yang lain mengalami lecur yang serius. Penumpang lain berjaya menyelamatkan diri,” kata laporan itu.

Media tempatan melaporkan anggota bomba mengambil masa kira-kira sejam untuk memadam kebakaran. Mereka yang cedera dirawat di hospital Sirindhorn dan Khon Kaen.


COVID-19: Kes baharu mingguan meningkat 21.5 peratus

KUALA LUMPUR, 24 Okt – Sebanyak 14,525 kes baharu COVID-19 direkodkan pada Minggu Epidemiologi ke-42 (ME 42/2022) iaitu dari 16 hingga 22 Okt, meningkat 21.5 peratus berbanding 11,957 kes dicatatkan minggu sebelumnya (ME 41), kata Ketua Pengarah Kesihatan Tan Sri Dr Noor Hisham Abdullah.

“Bilangan kes tempatan COVID-19 meningkat sebanyak 21.6 peratus iaitu 14,493 kes berbanding 11,916 kes (bagi minggu sebelumnya),” katanya dalam kenyataan hari ini.

Dr Noor Hisham berkata bilangan kes import pada ME 42 pula turun sebanyak 22 peratus dengan 32 kes dicatatkan berbanding 41 kes pada ME 41.

Bilangan kes kematian pada ME 42 naik sebanyak 70.6 peratus daripada 17 kes kepada 29 kes, manakala bilangan kes sembuh berkurangan 0.9 peratus kepada 11,078 kes berbanding 11,180 kes pada ME 41.

Dr Noor Hisham berkata purata kes aktif setiap hari bagi ME 42 ialah 24,867, iaitu turun sebanyak 9.4 peratus berbanding minggu sebelumnya.

Beliau berkata dari 25 Jan 2020 iaitu ME 4 hingga 22 Okt 2022 (ME 42) secara kumulatif sebanyak 4,880,005 kes baharu COVID-19 dicatatkan sementara kes sembuh yang direkodkan ialah 4,816,278.

Katanya kumulatif kes kematian yang dicatatkan bagi tempoh sama adalah sebanyak 36,444 kes dan kumulatif kluster ialah 7,087 kluster dengan lapan kluster masih aktif.

Dr Noor Hisham berkata jumlah kemasukan pesakit COVID-19 ke fasiliti kesihatan iaitu hospital dan Pusat Rawatan COVID-19 Berisiko Rendah (PKRC) awam bagi setiap 100,000 penduduk secara keseluruhan naik sebanyak 6.9 peratus pada ME 42 berbanding ME 41.

Jumlah kemasukan pesakit kategori satu dan dua naik sebanyak 18.2 peratus manakala jumlah pesakit kategori tiga, empat dan lima meningkat 9.5 peratus.

Sementara itu, Dr Noor Hisham turut mengucapkan Selamat Menyambut Deepavali kepada penganut agama Hindu di seluruh negara dan mengingatkan orang ramai supaya terus mengamalkan norma baharu dengan memakai pelitup muka terutama di kawasan sesak dan sempit. – BERNAMA


Liga-M: Syarat dos penggalak untuk penerima Sinovac, warga emas sahaja

KUALA LUMPUR, 4 Mac – Dos penggalak hanya disyaratkan kepada penerima vaksin primer Sinovac dan warga emas berusia 60 tahun ke atas untuk dibenarkan masuk ke stadium menonton perlawanan Liga Malaysia (Liga-M) 2022.

Ketua Pegawai Eksekutif Liga Bolasepak Malaysia (MFL) Stuart Ramalingam berkata pembaharuan prosedur operasi standard (SOP) itu diterima daripada Jabatan Belia dan Sukan Negara hari ini.

“Ini kerana tempoh masa yang ditetapkan sebelum ini iaitu 28 Feb kini dilanjutkan hingga 31 Mac dengan status vaksinasi lengkap akan ditukarkan kepada tidak lengkap sekiranya belum mendapatkan dos penggalak.

“Penerima vaksin primer Sinovac dan individu berumur 60 ke atas bagi vaksin lain, tidak dibenarkan ke stadium sebagaimana individu lengkap vaksinasi sahaja dibenarkan, manakala hanya kanak-kanak umur 13 tahun ke atas dibenarkan hadir ke stadium jika lengkap dua dos vaksinasi,” katanya menerusi kenyataan hari ini.

Stuart berkata kuota kemasukan penonton bagi setiap perlawanan kekal dengan 50 peratus daripada kapasiti stadium atau maksimum 20,000, manakala sebarang aktiviti makan minum sepanjang berada di dalam stadium tidak dibenarkan.

MFL juga menasihatkan agar individu berumur 60 tahun ke atas yang mempunyai masalah kesihatan atau penyakit kronik dan individu kontak rapat bergejala tidak hadir ke stadium.- BERNAMA


Pemilik syarikat pelancongan didakwa terlibat aktiviti wang haram RM1.15 juta

KUALA LUMPUR, 16 Feb – Seorang pemilik syarikat pelancongan dihadapkan ke Mahkamah Sesyen di sini hari ini atas lima pertuduhan pengubahan wang haram membabitkan wang berjumlah RM1.15 juta.

Mengikut pertuduhan pertama hingga kelima, wanita itu didakwa memindahkan wang berjumlah RM1.15 juta daripada akaun semasa Malayan Banking milik syarikatnya, Inter City Services & Travel Sdn Bhd yang merupakan hasil daripada aktiviti haram.

Wang tersebut dimasukkan ke dalam akaun semasa Maybank Berhad dan akaun simpanan Malayan Banking Islamic Berhad milik seorang anak tertuduh, akaun semasa Malayan Banking Berhad dan CIMB Bank Berhad milik tertuduh dan satu akaun semasa Hong Leong milik syarikatnya.

Kesemua perbuatan itu didakwa dilakukan di Malayan Banking Berhad Cawangan Bukit Bintang di sini, antara 25 Jan hingga 3 Okt 2019.

Pertuduhan dikemukakan di bawah perenggan 4 (1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 yang membawa hukuman penjara maksimum 15 tahun dan denda tidak kurang daripada lima kali ganda jumlah atau nilai hasil daripada aktiviti haram atau peralatan kesalahan itu pada masa kesalahan tersebut dilakukan atau RM5 juta, yang mana lebih tinggi, jika sabit kesalahan.

Beliau berkata tertuduh menghadapi satu pertuduhan di Mahkamah Sesyen Shah Alam dan memohon supaya kes pengubahan wang haram itu dipindahkan ke mahkamah tersebut untuk didengar bersama kerana melibatkan transaksi yang sama.

“Saya juga mohon sebutan kes ini (pengubahan wang) ditetapkan pada 8 Mac, sama dengan sebutan kes di Mahkamah Sesyen Shah Alam,” katanya.

Hakim Ahmad Kamar membenarkan kes itu dipindahkan ke Mahkamah Sesyen Shah Alam dan mengguna pakai jaminan RM15,000 serta menetapkan 8 Mac untuk sebutan semula kes.- BERNAMA


KPDNKSH ambil sampel telur yang didakwa premium untuk diuji

KUALA LUMPUR, 5 Disember – Kementerian Perdagangan Dalam Negeri dan Kos Sara Hidup (KPDNKSH) bertindak mengambil beberapa sampel telur premium di beberapa premis terpilih susulan laporan yang mendakwa berlakunya penipuan label telur kategori berkenaan.

Ketua Pengarah Penguatkuasa KPDNKSH Azman Adam dalam kenyataan hari ini berkata sampel telur itu akan dihantar untuk dilakukan ujian bagi mengetahui kandungannya adalah tepat.

“Tindakan boleh diambil selepas keputusan ujian makmal diterima dan didapati telur yang diuji tidak premium seperti yang didakwa,” katanya berhubung laporan sebuah akhbar yang mendakwa beberapa pemborong berkonspirasi menukar label telur gred biasa kepada telur premium untuk meraih keuntungan berganda.

Pihak yang membuat perihal dagangan palsu mengenai kandungan atau saiz boleh diambil tindakan di bawah Seksyen 5(1)(b) Akta Perihal Dagangan 2011 dibaca bersama Seksyen 6(1)(b) dan boleh denda bagi individu sehingga RM100,000 atau penjara tidak melebihi tiga tahun atau kedua-duanya, serta syarikat boleh didenda sehingga RM250,000.

Azman dalam pada itu berkata harga telur jenis premium tidak dikawal, manakala harga ladang, borong dan runcit maksimum bagi telur ayam gred A, B dan C ditetapkan oleh KPDNKSH di bawah Perintah Kawalan Harga dan Antipencatutan (Penentuan Harga Maksimum Bagi Ayam Dan Telur Ayam) 2022 yang berkuat kuasa 5 Feb lepas.

Menurutnya pihak kementerian juga telah menerima 291 aduan berhubung telur ayam meliputi 117 aduan berkaitan gred dan 174 aduan umum sepanjang tahun ini.


Bicara kes jenayah di mahkamah terbuka ditangguhkan sepanjang PKP

KUALA LUMPUR, 12 Jan – Semua pendengaran dan perbicaraan kes jenayah di mahkamah terbuka bermula esok hingga 26 Jan ini ditangguhkan susulan pelaksanaan Perintah Kawalan Pergerakan (PKP) bagi mengekang penularan pandemik COVID-19.

Pejabat Ketua Pendaftar Mahkamah Persekutuan (PKPMP) dalam kenyataan hari ini, memaklumkan penetapan tarikh perbicaraan atau pendengaran yang baharu akan dimaklumkan kemudian.

“Dalam keadaan kes-kes yang mendesak, persetujuan Hakim Besar Malaya atau Hakim Besar Sabah dan Sarawak untuk menjalankan perbicaraan atau pendengaran kes di mahkamah terbuka hendaklah diperolehi terlebih dahulu,” demikian menurut kenyataan itu.

Perdana Menteri Tan Sri Muhyiddin Yassin dalam perutusan khasnya semalam mengumumkan pelaksanaan PKP di Pulau Pinang, Selangor, Melaka, Johor dan Sabah serta Wilayah Persekutuan (Kuala Lumpur, Putrajaya dan Labuan) selama dua minggu bermula esok.

PKPMP memaklumkan, bagi pengendalian kes jenayah di semua peringkat mahkamah (Mahkamah Persekutuan, Rayuan, Tinggi, Sesyen dan Majistret ) pengurusan kes akan dijalankan menggunakan teknologi komunikasi jarak jauh iaitu melalui platform sidang video dan e-mel.

“Bagi pendaftaran kes baharu, pegawai penyiasat hendaklah memaklumkan lebih awal kepada mahkamah bagi tujuan persediaan dan tarikh sebutan yang seterusnya hendaklah ditetapkan selepas tamat tempoh PKP,” katanya.

Menurut PKPMP, permohonan reman mengikut Seksyen 117 Kanun Tatacara Jenayah (KTJ) dan di bawah Akta Imigresen 1959/1963 pula akan dijalankan seperti biasa mengikut jadual bertugas yang telah ditetapkan manakala pelanjutan reman di bawah Seksyen 259 KTJ akan dijalankan melalui teknologi komunikasi jarak jauh.

“Bagi kesalahan yang boleh dijamin, Pengarah Mahkamah Negeri hendaklah memastikan urusan jamin dapat diproses seperti biasa dan penggunaan sistem e-Jamin adalah digalakkan,” katanya. BERNAMA


Ahmad Zahid diperintah bela diri atas 47 pertuduhan

KUALA LUMPUR, 24 Jan – Mahkamah Tinggi di sini hari ini memerintahkan Datuk Seri Dr Ahmad Zahid Hamidi membela diri atas 47 pertuduhan pecah amanah (CBT), rasuah, pengubahan wang haram melibatkan dana Yayasan Akalbudi (YAB).

Hakim Datuk Collin Lawrence Sequerah membuat keputusan itu setelah mendapati pendakwaan berjaya membuktikan kes prima facie terhadap Ahmad Zahid, 69, terhadap 12 pertuduhan CBT, lapan pertuduhan rasuah dan 27 pertuduhan pengubahan wang haram membabitkan puluhan juta ringgit milik yayasan itu, yang dimiliki Ahmad Zahid.

Mahkamah menetapkan 39 hari untuk mendengar kes pembelaan, bermula 26 hingga 28 April, 23 hingga 26 Mei, 27-30 Jun, 4-7 Julai, 22, 23, 29 dan 30 Ogos, 19-22, 26-29 Sept , 17-20 dan 31 Okt serta 1-3 dan 7-10 Nov.

Ahli Parlimen Bagan Datuk itu yang memegang jawatan timbalan perdana menteri dari 2015 hingga 2018, memilih untuk memberi keterangan secara bersumpah dari tempat saksi dan pendakwaan berpeluang menyoalnya semasa pemeriksaan balas.

Dalam penghakimannya, Sequerah berkata pihak pendakwaan telah membuktikan semua unsur dalam kesemua pertuduhan dan berjaya mewujudkan kes prima facie terhadap tertuduh.

Sebelum ini, peguam Hisyam Teh Poh Teik, yang mewakili Ahmad Zahid, berhujah bahawa Ahmad Zahid telah membuat dua kenyataan pada 2 dan 3 Julai 2018, dan berkata dengan membuat pendedahan melalui dua kenyataan itu, Presiden UMNO itu sepatutnya mempunyai imuniti daripada pendakwaan.

Mengenai 12  pertuduhan CBT di bawah Seksyen 409 Kanun Keseksaan, hakim berkata selepas membuat penilaian maksimum terhadap keterangan pihak pendakwaan, beliau mendapati pendakwaan telah membuktikan unsur kesemua 12 pertuduhan dan telah berjaya membuat kes prima facie terhadap semua 12 pertuduhan.

Bagi lapan pertuduhan rasuah di bawah Seksyen 16(a)(B) Akta Suruhanjaya Pencegahan Rasuah Malaysia (SPRM), hakim juga mendapati pihak pendakwaan telah membuktikan kes prima facie bagi kesemua lapan pertuduhan tersebut.

“Saya juga mendapati ada unsur di bawah Seksyen 50(1) Akta SPRM terhadap tertuduh, oleh itu saya memerintahkan tertuduh membela diri atas kesemua lapan pertuduhan itu,” kata hakim itu.

Bagi pertuduhan CBT, Ahmad Zahid didakwa menggunakan dana itu untuk membuat enam pembayaran bagi penggunaan kad kredit peribadinya, polisi insurans dan lesen kenderaan peribadinya, pemindahan wang ke firma guaman dan sumbangan kepada Persatuan Bola Sepak Polis Diraja Malaysia.

Beliau dituduh melakukan perbuatan itu di Affin Bank Berhad, cawangan Jalan Bunus, Off Jalan Masjid India di sini, antara 13 Jan 2014 dan 23 Dis 2016. Pertuduhan mengikut Seksyen 409 Kanun Keseksaan membawa hukuman penjara antara dua dan 20 tahun serta dengan sebatan dan juga dikenakan denda, jika sabit kesalahan.

Ahmad Zahid juga didakwa dengan lapan pertuduhan menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai Menteri Dalam Negeri ketika itu bagi membantu syarikat-syarikat berkenaan mendapatkan projek MyEG, membekalkan cip pasport, dan dilantik sebagai pengendali pusat sehenti visa migran, masing-masing di Pakistan dan Nepal.

Beliau dituduh melakukan perbuatan itu di cawangan Maybank Dataran Maybank di Jalan Maarof, Bangsar, antara 15 Julai 2016, dan 15 Mac 2018, mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009.

Ahmad Zahid juga berdepan dengan 27 pertuduhan pengubahan wang haram dengan melibatkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.

Kesemua perbuatan itu didakwa dilakukan di bank yang sama di Jalan Maarof, Bangsar dan Marhaba Enterprise Sdn Bhd, Fahrenheit88, 179 Jalan Bukit Bintang, di sini, antara 29 Mac 2016 dan 11 April 2018.

Hakim  berkata Ahmad Zahid mempunyai tiga pilihan untuk membela diri – memberi keterangan secara bersumpah dari tempat saksi, atau memberikan keterangan tidak bersumpah dari tempat tertuduh, atau berdiam diri.

“Yang Arif, pihak pendakwaan telah menawarkan kepada kami sebanyak 37 orang saksi. Kami memerlukan lebih banyak masa untuk menyediakan pembelaan, kami perlu menemu bual serta menyediakan kenyataan saksi.

“Oleh itu, kami tidak dapat memulakan pembelaan pada 28 Mac seperti yang ditetapkan sebelum ini. Bolehkah saya mencadangkan kepada mahkamah supaya memulakan perbicaraan pada 26 April ini,” kata peguam itu.

Ahmad Zahid juga menghadapi 40 pertuduhan di Mahkamah Sesyen Shah Alam atas dakwaan menerima rasuah daripada sebuah syarikat berhubung sistem visa luar negara, menjadikan jumlah pertuduhan terhadapnya kepada 87. Kes itu ditetapkan untuk sambungan perbicaraan pada  3 Feb. – BERNAMA


Dakwaan harga tiket kelas ekonomi KL – Tawau RM3,138 tidak tepat – Anthony Loke

PUTRAJAYA, 16 April — Dakwaan harga tiket mencecah RM3,138 bagi kelas ekonomi penerbangan Kuala Lumpur ke Tawau pada 20 April ini adalah tidak tepat, kata Menteri Pengangkutan Anthony Loke.

Menerusi kenyataan media, Loke berkata beliau menghubungi Ketua Pegawai Eksekutif Kumpulan Malaysia Airlines Bhd (MAB) Kapten Izham Ismail hari ini dan telah dimaklumkan mengenai percanggahan fakta terbabit.

“Izham telah mengesahkan semua tiket kelas ekonomi untuk penerbangan Kuala Lumpur-Tawau pada hari tersebut telah habis dijual dan tiket yang tinggal hanya kelas perniagaan.

“Beliau juga mengesahkan harga tiket tersebut bukan untuk kelas ekonomi tetapi untuk kelas perniagaan dan harga tiket tersebut ialah RM2,863.40 dan bukan RM3,138,” katanya.

Loke berkata demikian bagi menjelaskan dakwaan bekas Menteri Pengangkutan Datuk Seri Dr Wee Ka Siong yang dilapor menyifatkan harga tiket bagi kelas ekonomi penerbangan Kuala Lumpur ke Tawau pada 20 April ini terlalu mahal iaitu RM3,138.

“Namun begitu, saya mengucapkan terima kasih kepada beliau atas keprihatinan terhadap isu tiket penerbangan yang tinggi dan pandangan mengenai tambahan kapasiti,” katanya.

Loke turut memaklumkan akan mengadakan sidang media esok di Kementerian Pengangkutan di sini untuk memberikan fakta tambahan mengenai kapasiti penerbangan bagi sambutan Aidilfitri tahun ini.


Tempat duduk Tengku Razaleigh di Dewan Rakyat di ubah ke Blok Bebas

KUALA LUMPUR 28 Julai – Tempat duduk Ahli Parlimen Gua Musang Tan Sri Tengku Razaleigh Hamzah telah diubah ke Blok Bebas, kata Timbalan Yang Dipertua Dewan Rakyat Datuk Mohd Rashid Hasnon.

Beliau berkata, perubahan kedudukan itu dibuat Yang Dipertua Dewan Rakyat Datuk Azhar Azizan Harun selepas mendapat permohonan daripada Ahli Parlimen UMNO itu.

“Tempat duduk (Tengku Razaleigh) sebenarnya telah ditetapkan oleh Speaker di sebelah belakang iaitu blok yang bebas,” katanya kepada pemberita selepas menerima sumbangan pelitup muka daripada syarikat Obor International Sdn Bhd yang digunakan atlet Kontinjen Malaysia di Sukan Olimpik Tokyo 2020, di Jepun.

Mohd Rashid berkata Yang Dipertua Dewan Rakyat menggunakan Peraturan 2(2) Peraturan-peraturan Majlis Mesyuarat Dewan Rakyat yang membolehkan beliau menetapkan kerusi bagi tiap-tiap ahli dan bolehlah diubah ketetapan itu dari masa ke masa sebagaimana yang difikirkan wajar.

Tengku Razaleigh dalam sepucuk surat yang dihantar kepada Azhar bertarikh 26 Julai memohon agar tempat duduknya di Dewan Rakyat dipindahkan berhampiran Blok Bebas yang tidak menyokong kerajaan sekarang ini.

Terdahulu, Mohd Rashid menerima 300 pelitup muka daripada Pengarah Obor International yang juga bekas atlet gimnas kebangsaan Kau Git Kaur untuk diedarkan kepada Ahli-ahli Parlimen, kakitangan dan pengamal media di bangunan Parlimen.


Remaja lemas ketika mandi di Air Terjun Sungai Sendat

KUALA LUMPUR, 28 Jun — Seorang remaja lelaki berusia 18 tahun ditemukan lemas ketika mandi di Air Terjun Sungai Sendat, Hulu Selangor, hari ini.

Mangsa dikenali sebagai Muhammad Arif Azif, dilapor dihanyutkan arus sebelum tenggelam ke dasar air terjun itu dalam kejadian kira-kira jam 11.30 pagi tadi.

Pusat Gerakan Operasi Bomba Selangor, dalam satu kenyataan, memaklumkan mayat mangsa ditemukan pada kedalaman kira-kira 2.5 meter ketika operasi mencari dan menyelamat dilakukan.

Menurut pusat berkenaan, mangsa telah diberikan bantuan pernafasan kecemasan oleh ahli Unit Bantuan Perkhidmatan Kecemasan sebaik dibawa ke darat, sebelum pegawai perubatan kemudiannya mengesahkan mangsa sudah meninggal dunia.

Sementara itu, Timbalan Ketua Polis Daerah Hulu Selangor, DSP Ridzuan Khalid berkata mayat mangsa telah dihantar ke Hospital Kuala Kubu Bharu untuk bedah siasat.


Isu pemandu mabuk tumpuan persidangan Dewan Rakyat hari ini

KUALA LUMPUR 15 Julai – Isu pemandu mabuk yang disabitkan kesalahan memandu di bawah pengaruh alkohol dan dadah bakal menjadi tumpuan pada hari ketiga persidangan Dewan Rakyat hari ini.

Menurut Aturan Urusan Mesyuarat dalam laman rasmi Parlimen, isu berkenaan terkandung dalam sesi Pertanyaan-Pertanyaan Bagi Jawab Lisan yang diajukan Datuk Seri Dr Shahidan Kassim (BN-Arau) kepada Menteri Pengangkutan.

Turut dibangkitkan dalam sesi itu adalah pertanyaan daripada Datuk Ahmad Nazlan Idris (BN-Jerantut) kepada Menteri Pelancongan, Seni dan Budaya, mengenai jumlah kerugian pendapatan yang ditanggung industri pelancongan akibat impak wabak COVID-19.

Persoalan berkaitan pelancongan turut dibangkitkan Abdul Latiff Abdul Rahman (PAS-Kuala Krai) yang ingin tahu perancangan Kementerian Pelancongan, Seni dan Budaya untuk kembali meletakkan Malaysia sebagai destinasi pelancongan selepas terjejas teruk akibat COVID-19.

Selain itu, Wan Hassan Mohd Ramli (PAS-Dungun) mahu Kementerian Pembangunan Wanita, Keluarga dan Masyarakat menyatakan tindakan yang telah diambil dalam menangani isu gelandangan dan pelesiran semasa tempoh pelaksanaan Perintah Kawalan Pergerakan (PKP).

Persidangan Dewan Rakyat kali ini akan berlangsung selama 25 hari sehingga 27 Ogos berpandukan kebiasaan baharu dengan mematuhi prosedur operasi standard (SOP) yang ditetapkan bagi mengekang penularan COVID-19.

Ia termasuk pemakaian pelitup separuh muka, penyediaan dan penggunaan pensanitasi tangan serta jarak sosial satu meter antara tempat duduk Ahli Parlimen semasa persidangan berlangsung seperti yang diputuskan Mesyuarat Khas Menteri-Menteri Mengenai Pelaksanaan PKP.


Polis siasat kejadian lelaki amuk di KM253 Lebuhraya Utara Selatan

IPOH, 13 Jun – Polis sedang menyiasat kejadian seorang lelaki dipercayai mengamuk selepas memberhentikan kenderaan di lorong kanan Kilometer 253 Lebuhraya Utara Selatan arah selatan di Kuala Kangsar petang tadi.

Ketua Polis Perak Datuk Mior Faridalathrash Wahid berkata pihaknya menerima laporan daripada pemandu kenderaan yang berada di lokasi kejadian pada kira-kira 7.12 petang.

“Laporan polis dibuat oleh lelaki itu di Ipoh namun siasatan dijalankan oleh Jabatan Siasatan Jenayah serta Jabatan Siasatan dan Penguatkuasaan Trafik Ibu Pejabat Polis Daerah Kuala Kangsar.

Beliau berkata kes disiasat mengikut Seksyen 427 dan Seksyen 283 Kanun Keseksaan kerana mendatangkan khianat serta Seksyen 48 Akta Pengangkutan Jalan 1987 kerana melakukan galangan di jalan awam.

Terdahulu, tular gambar seorang lelaki berdiri di lorong kanan lebuh raya itu dimuat naik oleh pengguna media sosial yang mendakwa suspek memberhentikan kereta sebelum keluar dan mengamuk sambil memegang rantai emas serta memanjat kereta berdekatan selain menendang kereta pengguna lebuh raya yang lain.- BERNAMA


Banjir: 708 calon SPM kertas BM, BI duduki peperiksaan pada April

PASIR MAS 1 Mac – Seramai 708 calon Sijil Pelajaran Malaysia (SPM) 2021 yang terjejas akibat bencana banjir di tujuh sekolah di Jajahan Pasir Mas akan menduduki peperiksaan kertas Bahasa Melayu dan Bahasa Inggeris pada sidang kedua, April depan.

Sekolah-sekolah tersebut adalah Sekolah Menengah Kebangsaan (SMK) Rantau Panjang, SMK Gual Periok, SMK Baroh Pial, Sekolah Menengah Agama Maahad Muhammadi Rantau Panjang, SMK Meranti, Sekolah Menengah Ugama (SMU) Al-Falah Siram dan SMU Khairiah Banggol Setol.

Menteri Kanan Pendidikan Datuk Dr Radzi Jidin berkata calon-calon tersebut sepatutnya menduduki dua kertas peperiksaan itu pada esok, Rabu (2 Mac) dan Khamis (3 Mac).

“Kementerian Pendidikan membuat keputusan sekolah-sekolah ini tidak dapat digunakan sebagai pusat peperiksaan kerana kawasan itu digenangi air hingga menyebabkan calon-calon dan pegawai peperiksaan tidak dapat masuk ke kawasan sekolah.

“Kertas peperiksaan untuk Rabu dan Khamis akan ditangguhkan pada sidang kedua. Pihak sekolah telah menghubungi calon-calon terlibat dan dijangka peperiksaan pada Isnin (7 Mac) akan kembali seperti biasa bergantung kepada keadaan semasa,” katanya dalam sidang media selepas melawat SMK Agama Lati, Rantau Panjang di sini hari ini.

Mengulas lanjut, Radzi turut meminta calon SPM 2021 di negeri ini yang menghadapi kesukaran untuk ke kawasan sekolah atau hadir ke pusat peperiksaan supaya menghubungi guru kelas, setiausaha peperiksaan sekolah atau pengetua.

“Calon-calon yang terkesan banjir, pakailah apa-apa pun tidak mengapa, dalam keadaan krisis kita tak boleh terlalu memilih. Apa yang penting, anak-anak ini tenang dapat hadir ke pusat peperiksaan,” katanya.

Dalam perkembangan sama, Radzi memaklumkan keadaan banjir di Terengganu semakin pulih dan calon SPM yang terkesan boleh menduduki peperiksaan tersebut di pusat-pusat peperiksaan alternatif.


DUN Serkam: Penduduk Kampung Pulai bakal dapat jalan perhubungan baharu

“Jalan ini adalah jalan yang lama, orang kampung telah gunakan jalan alternatif atau jalan perhubungan ini lebih 30 tahun, namun terdapat sedikit isu pemilikan tanah serta pemilik asal tanah di hendak membina rumah.

“Jadi pihak JAPERUN dan Jawatankuasa Pembangunan dan Keselamatan Kampung (JPKK) serta agensi kerajaan berkaitan mengambil inisiatif untuk membuat jalan baharu di sempadan tanah pemilik dan semua isu telah selesai.

Dalam pada itu ujarnya, JAPERUN Serkam turut mengambil inisiatif mengedarkan 40 biji kek kepada semua sekolah di Serkam bersempena Hari Guru yang disambut 16 Mei lalu.

“Pemberian satu kek satu sekolah ini sebagai simbolik pemimpin masyarakat menghargai tenaga pendidik yang banyak berjasa kepada agama, bangsa dan masyarakat, khususnya guru-guru di bawah DUN Serkam,” ujarnya.


Buku Jejak Tiga Dekad Belia Melaka karya Tun Mohd Ali dilancar

DURIAN TUNGGAL 30 Ogos – Buku Jejak Tiga Dekad Belia Melaka, dihasilkan Yang di-Pertua Negeri, Tun Seri Setia Dr. Mohd Ali Mohd Rustam, dilancarkan secara rasmi hari ini.

Naib Canselor Universiti Teknikal Malaysia Melaka (UTeM), Prof Ts Dr Massila Kamalrudin berkata, sebalik kesibukan memimpin Melaka, Tun Mohd Ali masih sempat menghasilkan buku berkenaan.

“Diharapkan dengan penerbitan buku seperti ini kumpulan belia khususnya di Melaka lebih bersemangat, bermotivasi dan berinspirasi dalam mengharungi cabaran kehidupan yang semakin kompleks pada masa ini,” katanya.

Beliau berkata demikian ketika berucap pada Pelancaran buku Jejak Tiga Dekad Belia Melaka dan Program Tun Canselor & UTeM bersama Masyarakat Forum Kemerdekaan & Kayuhan Kemerdekaan di Auditorium Canselori Kampus Induk UTeM, di sini, hari ini.

Hadir sama Pengerusi Yayasan Canselor UTeM, Datuk Seri Jamil Salleh; barisan panel forum kemerdekaan, Senator Datuk Mohd Ridhwan Mohd Ali; Tan Sri Prof Datuk Wira Abdul Latif Abu Bakar dan Muhammad Amri Hakimi Alias

Terdahulu Tun Mohd Ali, melancarkan buku Jejak Tiga Dekad Belia Melaka 1950 hingga 1970 dihasilkan selain menyerahkan bantuan ‘food bank’ kepada lima institusi pengajian tinggi (IPT) di Melaka.

Dr Massila berkata, seiring dengan sambutan kemerdekaan, UTeM tidak ketinggalan menganjurkan program bersifat patriotisme bagi memupuk perpaduan dalam kalangan warga universiti dan masyarakat sekitar.


Keputusan SPM 2020 diumumkan Khamis depan

PUTRAJAYA 4 Jun – Keputusan peperiksaan Sijil Pelajaran Malaysia (SPM) tahun 2020 akan dikeluarkan pada 10 Jun (Khamis), bermula jam 10 pagi.

Kementerian Pendidikan Malaysia (KPM) dalam satu kenyataan memaklumkan, semua calon SPM 2020 boleh menyemak keputusan secara dalam talian di portal Lembaga Peperiksaan http://lp.moe.gov.my untuk mendapatkan keputusan penuh.

Selain itu, kenyataan berkenaan turut memaklumkan calon sekolah atau persendirian juga boleh menyemak keputusan menerusi satu lagi kaedah iaitu melalui khidmat pesanan ringkas (SMS) untuk mendapatkan ringkasan keputusan SPM 2020 dengan menaip SPM<jarak>NoKP<jarak>AngkaGiliran dan hantar ke 68886.

“Bagi calon sekolah yang tidak mempunyai capaian Internet, pihak sekolah akan mengenal pasti calon tersebut dan memaklumkan kaedah yang sesuai untuk mendapatkan keputusan peperiksaan,” katanya kenyataan itu.

Menurut KPM, bagi calon persendirian yang tidak mempunyai capaian Internet pula, pihak Jabatan Pendidikan Negeri atau Pejabat Pendidikan Daerah akan mengenal pasti calon persendirian itu dan memaklumkan kaedah yang sesuai untuk mendapatkan keputusan peperiksaan.

Untuk rekod, bagi SPM 2020, seramai 401,105 calon mendaftar telah menduduki peperiksaan di 3,310 pusat peperiksaan seluruh negara bermula 22 Februari hingga 25 Mac lalu.


Bayaran fasa 2 Bantuan Khas COVID-19 mulai Khamis – PM

KUALA LUMPUR 23 Nov – Pembayaran Fasa 2 Bantuan Khas COVID-19 (BKC) akan dibuat mulai Khamis ini (25 Nov) dengan peruntukan RM300 juta.

Perdana Menteri Datuk Seri Ismail Sabri Yaakob dalam kenyataan hari ini berkata bayaran kedua itu akan melibatkan 700,000 penerima isi rumah, individu bujang dan warga emas yang tergolong dalam kategori miskin.

“Seperti semua sedia maklum, pembayaran Fasa 1 BKC telah selesai dibuat pada bulan September yang lalu dengan peruntukan sebanyak RM3.1 bilion dan memanfaatkan hampir 10 juta penerima.

“Pembayaran seterusnya iaitu Fasa 3 BKC akan dilaksanakan mengikut jadual yang telah ditetapkan pada bulan Disember melibatkan peruntukan sebanyak RM1.2 bilion untuk 3.8 juta penerima isi rumah kategori miskin dan B40,” katanya.

Bagi penerima isi rumah, warga emas dan individu bujang bayaran akan terus dikreditkan ke dalam akaun mereka manakala penerima yang tidak mempunyai akaun bank termasuk di Sabah dan Sarawak pembayaran melalui cawangan Bank Simpanan Nasional (BSN).

Ismail Sabri menegaskan kerajaan sentiasa peka terhadap keluh-kesah rakyat dan berharap pembayaran BKC itu mampu meringankan beban rakyat yang masih terkesan akibat pandemik COVID-19.

Pada 28 Jun lepas, kerajaan mengumumkan pakej PEMULIH sebagai antara inisiatif pemberian bantuan menyeluruh kepada rakyat dalam mengharungi kesan akibat pandemik COVID-19.

Bagi kategori B40, isi rumah akan menerima RM800, warga emas sebatang kara (RM200) dan bujang (RM200) manakala kategori M40, isi rumah layak menerima RM250, warga emas sebatang kara (RM100) dan bujang (RM100). – BERNAMA


Agong berkenan tinjau, sertai operasi SAR remaja jatuh Sungai Pahang

TEMERLOH, 3 Dis – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berkenan mencemar duli meninjau dan menyertai operasi mencari dan menyelamat (SAR) Mohd Loqman Hamka, 20, yang dipercayai terjatuh ke dalam Sungai Pahang di Kampung Tebing Tinggi di sini, sejak seminggu lalu.

Turut mengiringi keberangkatan tiba Seri Paduka di lokasi SAR ialah tiga anakanda iaitu Pemangku Raja Pahang Tengku Hassanal Ibrahim Alam Shah, Tengku Arif Bendahara Tengku Muhammad Iskandar Ri’ayatuddin Shah dan Tengku Panglima Muda Tengku Ahmad Ismail Mu’adzam Shah.

Seri Paduka turut berkenan menyantuni ibu bapa mangsa, iaitu Hamka Abu Bakar, 62, dan Rohaya Ismail, 57, yang berada di lokasi kejadian sebelum mendengar taklimat operasi yang dipersembahkan oleh Pengarah Jabatan Bomba dan Penyelamat Malaysia (JBPM) Pahang Wan Mohammad Zaidi Wan Isa.

Sebaik sahaja selesai taklimat, Al-Sultan Abdullah bersama tiga anakanda berkenan menyertai operasi SAR selama hampir sejam bermula 3.10 petang dengan menaiki bot bomba dari lokasi mangsa dipercayai terjatuh hingga hampir dua kilometer ke hilir sungai.

Dalam kejadian 27 Nov lepas, Mohd Loqman dipercayai terjatuh ke dalam sungai itu selepas memaklumkan keluarga mahu memeriksa rawai ikan sekitar 9.30 pagi, sebelum kehilangannya disedari beberapa jam kemudian apabila rakannya menjumpai bot milik keluarga mangsa hanyut.

Hamka berkata Loqman boleh berenang dan biasa memeriksa rawai ikan selain anak bongsu daripada empat beradik itu banyak membantunya menjaga sangkar ikan patin yang diusahakan sejak 12 tahun lalu.

Dia juga amat terharu dengan keprihatinan Al-Sultan Abdullah sehingga tidak putus-putus mengucapkan ucapan menjunjung kasih kepada Seri Paduka dan anakanda kerana sudi mencemar duli bertemu mereka sekeluarga.

“Sudah seminggu kami berada dalam keadaan susah hati kerana anak masih tidak ditemui… sedangkan sudah lebih 20 mayat orang lemas di Sungai Pahang saya angkat sepanjang saya berkhidmat sebagai anggota polis di sini,” katanya.

“Saya terharu ramai yang membantu. Pasukan keselamatan dan orang kampung sudah seminggu membantu kami di sini. Kawan-kawan saya juga bergilir menunggu di hilir sungai sebagai persediaan jika anak timbul dan dihanyutkan arus ke sana,” katanya. – BERNAMA


Air nira ‘made in’ Masjid Tanah


Malaysia dijangka tidak alami kemelesetan

Beliau berkata sektor pertanian dan perlombongan kini hanya menyumbang 14 peratus kepada Keluaran Dalam Negara Kasar (KDNK) Malaysia, manakala sektor perkhidmatan menyumbang 57 peratus dan sektor pembuatan pula sebanyak 24.3 peratus.

“Kepelbagaian rakan dagangan kami — kami tidak terlalu bergantung kepada satu negara tertentu sahaja — menambah daya tahan ekonomi kami,” katanya ketika menyampaikan ucapan perasmian Invest Malaysia 2022 Siri 1: Membina Daya Tahan Dalam Situasi Kemeruapan di sini, pada Rabu.

Beliau berkata bank dan syarikat perkhidmatan kewangan Malaysia mempunyai wajaran yang ketara dalam indeks FTSE Bursa Malaysia KLCI dan indeks kemampanan FTSE4Good Bursa Malaysia.

“Tujuh saham perbankan ini sahaja iaitu Maybank, Public Bank, CIMB Bank, Hong Leong Bank, RHB Bank dan Alliance Bank mempunyai gabungan permodalan pasaran berjumlah RM325.36 bilion atau kira-kira 20 peratus daripada jumlah permodalan pasaran RM1.65 trilion setakat akhir Jun 2022,” katanya.

Abdul Wahid berkata sistem kewangan ini dilengkapi dengan pasaran hutang dan modal ekuiti yang berfungsi dengan baik, yang bernilai RM3.5 trilion pada 30 Jun, 2022 dengan pasaran modal hutang menyumbang RM1.8 trilion dan pasaran modal ekuiti membentuk RM1.7 trilion.

“Malaysia juga tempat pasaran modal Islam terkemuka dunia yang bernilai RM2.2 trilion, mewakili hampir dua pertiga daripada jumlah pasaran modal,” katanya.

Beliau berkata keteguhan dan kestabilan sistem kewangan adalah faktor penting daya tahan Malaysia, apabila bank tempatan mempunyai permodalan yang baik, cair, diurus secara lebih baik serta dikawal dan diselia dengan berkesan oleh Bank Negara Malaysia.

Abdul Wahid berkata di peringkat global, ketegangan perdagangan Amerika Syarikat-China serta krisis Ukraine-Rusia juga menyebabkan harga komoditi dan kos logistik melonjak seterusnya mengakibatkan tekanan inflasi yang tinggi di seluruh dunia dan ini memaksa bank-bank pusat mengetatkan dasar monetari masing-masing untuk mengekang inflasi.


Anggota penyelamat direman empat hari berhubung kes rasuah

SHAH ALAM, 12 Mei – Seorang penjawat awam direman empat hari bermula hari ini bagi membantu siasatan kes menerima rasuah RM3,000 sebagai balasan untuk mendapatkan sokongan daripada jabatannya.

Perintah reman terhadap lelaki berusia 38 tahun itu dikeluarkan Majistret Ellyna Othman di Mahkamah Majistret di sini bagi siasatan kes mengikut Seksyen 17(a) Akta Suruhanjaya Pencegahan Rasuah Malaysia (SPRM) 2009.

Lelaki itu dipercayai menerima rasuah daripada sebuah syarikat pada Disember 2021 sebagai balasan untuk mendapatkan sokongan jabatannya bagi membolehkan syarikat itu memperoleh lesen perniagaan daripada pihak berkuasa tempatan.


Isu peranti pengesanan digital terjejas selesai – Quickmed

KUALA LUMPUR, 4 Jan – Peranti pengesanan digital ataupun e-Bracelet yang terjejas apabila tertanggal dalam tempoh 24 jam pemasangannya terhadap seorang individu baru-baru ini telah beroperasi semula seperti biasa.

QuickMed yang memaklumkan perkara itu dalam kenyataan hari ini menyatakan mereka menghantar juruteknik ke alamat kuarantin individu berkenaan bagi menyelesaikan segera isu berkenaan selain kesal dengan insiden tersebut.

“Kami (QuickMed) telah menghantar dua juruteknik ke alamat kuarantin individu terlibat. Sukacita kami maklumkan bahawa e-Bracelet yang terjejas kini beroperasi semula seperti biasa,” menurut kenyataan tersebut.

Semalam, portal tempatan melaporkan seorang selebriti lelaki menerusi video yang dimuat naik di laman sosial beliau mempersoalkan kualiti peranti pengesan digital walaupun baru sahaja memakainya untuk tempoh kurang dari 24 jam.

Sementara itu, QuickMed memaklumkan Sistem Pengurusan Kuarantin Rumah (HQMS) dilengkapi teknologi Global Positioning System (GPS) digunakan untuk pemantauan secara real-time terhadap individu yang menjalani perintah pengawasan dan pemerhatian kuarantin di rumah seperti dikeluarkan Kementerian Kesihatan (KKM).

Menurut QuickMed, sejak HQMS digunakan bermula 8 Dis lepas, hanya 25 insiden memerlukan bantuan lanjut dengan pembetulan segera telah dilaksanakan oleh pasukan teknikal mereka.

“Pengguna yang dilengkapi dengan e-Bracelet boleh menghubungi 03-3000 8856 atau e-mel [email protected] sekiranya mereka menghadapi sebarang masalah,” menurut kenyataan itu.

QuickMed adalah penyelesaian penjagaan kesihatan digital Edgenta NXT Sdn Bhd iaitu anak syarikat UEM Edgenta Berhad di bawah bahagian Healthcare Solutions yang dilantik untuk memasang Sistem Pengurusan Kuarantin Rumah (HQMS) kepada pengembara tiba dari negara berisiko tinggi dan juga kes positif yang telah dinilai Pusat Penilaian COVID-19 (CAC).- BERNAMA


Jemaah umrah boleh pilih stesen kuarantin

KUALA LUMPUR, 4 Jan – Jemaah umrah mempunyai pilihan sama ada berurusan terus dengan stesen kuarantin swasta (rujuk hotel yang disenaraikan Agensi Pengurusan Bencana Negara atau NADMA) atau stesen kuarantin yang diuruskan kerajaan.

Menteri di Jabatan Perdana Menteri (Tugas-Tugas Khas) Datuk Dr Abd Latiff Ahmad dalam kenyataan berkata bagi penempatan kuarantin yang diurus kerajaan, individu dalam pemantauan (PUS) iaitu jemaah yang negatif ujian saringan COVID-19 oleh Kementerian Kesihatan (KKM) akan ditempatkan di hotel atau pusat latihan awam bergantung kepada ketersediaan bilik pada hari ketibaan.

“Bagi pilihan ini (pusat latihan awam) kos kuarantin ditanggung oleh pihak kerajaan termasuk makan, minum serta pengangkutan dari lapangan terbang,” katanya.

Abd Latiff berkata tempoh kuarantin adalah seperti ditetapkan KKM dan terdapat enam stesen kuarantin institut latihan awam (ILA) yang disenaraikan untuk jemaah umrah.

Enam stesen kuarantin berkenaan ialah Akademi Kepimpinan Pendidikan Tinggi (AKEPT) dan Institut Aminuddin Baki (IAB) Nilai; Institut Latihan Islam Malaysia (ILIM), Institut Semarak Felda dan Institut Latihan Kehakiman dan Peruncangan (ILKAP) di Bangi; dan Pusat Latihan Polis (Pulapol) Kuala Lumpur.

Menurut Abd Latiff, sebanyak 19 buah hotel di Negeri Sembilan, Kuala Lumpur dan Selangor disenaraikan sebagai stesen kuarantin jemaah umrah sebaik mereka tiba di tanah air.

Hotel di Kuala Lumpur ialah Hotel Royal, Swiss Garden, Bukit Bintang; Hotel IBIS, Pusat Konvensyen Kuala Lumpur (KLCC); Hotel Furama, Bukit Bintang; Hotel Mercure Kuala Lumpur Shaw Parade; IBIS Style KL Fraser Business Park; Hotel AnCasa; Hotel Cosmo; Hotel KIP dan dan Hotel Arena Star.

Penginapan hotel di Selangor ialah Hotel Sama-Sama; Hotel Grand Dorsett, Subang; Hotel Crystall Crown, Petaling Jaya; Hotel Sunway Clio; Hotel Hilton Garden Inn, Puchong; Hotel Oriental Crystal; Hotel Summit USJ dan Hotel Pegasus, Shah Alam. – BERNAMA


KRT perlu peka, prihatin isu dan cabaran – PM

KOTA TINGGI, 9 Mac – Perdana Menteri Datuk Seri Ismail Sabri Yaakob mahu gerakan sukarelawan Kawasan Rukun Tetangga (KRT) sentiasa peka dan prihatin dengan perkembangan semasa, serta dekat di hati Keluarga Malaysia bagi mendepani isu dan cabaran dalam komuniti masa kini.

Beliau berkata Rukun Tetangga yang pada awal penubuhannya pada 1975 adalah sebagai wadah penyatuan masyarakat dan untuk memastikan keselamatan penduduk, kini fungsinya diperluaskan termasuk aspek mengukuhkan semangat kejiranan, keamanan, kebajikan dan kesejahteraan ekonomi.

Pada majlis penyerahan geran KRT Komuniti Sejahtera Keluarga Malaysia peringkat negeri Johor di sini hari ini, beliau berkata kini terdapat 8,330 KRT di seluruh negara dan di Johor sahaja terdapat 837 KRT.

“Saya percaya ramai pernah menjadi ahli Rukun Tetangga. Saya juga pernah menjadi ahli Rukun Tetangga di kawasan komuniti saya. Disebabkan itu peranan KRT amat penting bagi memastikan keselamatan komuniti,” katanya.

Ismail Sabri berkata Kementerian Perpaduan Negara telah menyediakan hala tuju Rukun Tetangga yang jelas dan komprehensif melalui penyediaan Pelan Pemerkasaan Kepimpinan Komuniti Rukun Tetangga 2021-2030 untuk memberi khidmat yang benar-benar berkualiti dan cemerlang kepada Keluarga Malaysia.

Katanya Kementerian Perpaduan Negara juga telah melaksanakan pelbagai program dan inisiatif dalam mendukung semangat Keluarga Malaysia yang dilakukan melalui Gerak Kerja Komuniti Rukun Tetangga sehingga menyemarakkan keprihatinan Rukun Tetangga terhadap masyarakat yang terjejas dengan pelbagai musibah.

Sebagai contoh, kata beliau semasa negara berdepan dengan pandemik COVID-19, bantuan kotak makanan dihulurkan kepada warga Rukun Tetangga melalui inisiatif Program Skuad Uniti RT Cares selain keperluan kesihatan yang meliputi kerusi roda, katil perubatan dan keperluan lain yang bersesuaian dengan komuniti terbabit.

Ismail Sabri berkata kerajaan sentiasa mengiktiraf dan menghargai jasa serta pengorbanan sukarelawan Rukun Tetangga yang bertindak sebagai barisan hadapan masyarakat untuk membantu kerajaan memastikan keselamatan, keharmonian dan kesejahteraan komuniti.

Perdana Menteri berkata pada tahun ini, kerajaan menyediakan Geran Rukun Tetangga sebanyak RM50 juta bagi memperkukuhkan peranan KRT dalam komuniti melalui pelaksanaan Agenda Kerja Komuniti Rukun Tetangga yang merangkumi Gerak Kerja KRT Sejahtera, Gerak Kerja KRT Selamat, Gerak Kerja KRT Sihat serta Gerak Kerja KRT Bersih dan Indah. -BERNAMA


Polis siasat dakwaan pegawai imigresen dicederakan semasa jalani ujian kecergasan

IPOH, 12 Mac –  Polis sedang menyiasat laporan seorang pegawai imigresen yang mendakwa dicederakan semasa menjalani ujian kecergasan pegawai dan anggota Pasukan Taktikal Khas (PASTAK) di Depot Imigresen Sementara, Bidor.

Ketua Polis Perak Datuk Seri Mohd Yusri Hassan Basri berkata pihaknya menerima laporan mengenai kejadian daripada pegawai berkenaan pada kira-kira pukul 2 pagi Jumaat lepas.

Beliau berkata kejadian dikatakan berlaku pada pukul 9.30 pagi 9 Mac lepas iaitu hari terakhir ujian, apabila pengadu bersama dua pelatih diarah oleh seseorang yang dipercayai pegawai kanan jabatan berkenaan untuk melakukan hukuman tekan tubi sebanyak 20 kali.

“Suspek dikatakan memijak bahagian belakang leher pengadu sehingga tersungkur dan mengalami kecederaan di bahagian hidung, patah sebatang gigi hadapan, luka bahagian gusi dan bibir,” katanya dalam kenyataan di sini hari ini.

Mohd Yusri berkata pengadu telah mendapatkan rawatan di Jabatan Kecemasan Hospital Shah Alam, Selangor, dan polis telah memanggil suspek serta semua yang terlibat dalam kejadian itu bagi membantu siasatan yang dibuat mengikut Seksyen 325 Kanun Keseksaan.


PM Ismail Sabri ucap tahniah sempena Hari Keputeraan Raja Perlis

KUALA LUMPUR, 17 Mei – Perdana Menteri Datuk Seri Ismail Sabri Yaakob merafak sembah ucapan tahniah kepada Raja Perlis Tuanku Syed Sirajuddin Putra Jamalullail sempena sambutan ulang tahun keputeraan rasmi baginda, hari ini.

“Patik menyembahkan ucapan tahniah ke sisi Duli Yang Maha Mulia Tuanku Syed Sirajuddin Ibni Almarhum Tuanku Syed Putra Jamalullail sempena Ulang Tahun Ke-79 Hari Keputeraan Duli Yang Maha Mulia Raja Perlis pada 17 Mei 2022 bersamaan 16 Syawal 1443H,” katanya.

Perdana Menteri turut mendoakan agar Tuanku Syed Sirajuddin dan Raja Perempuan Perlis Tuanku Tengku Fauziah Almarhum Tengku Abdul Rashid, dilanjutkan usia.


Polis rekod keterangan lima individu bantu siasatan kes bunuh, bakar wanita

KUALA LUMPUR, 16 Mac – Polis selesai mengambil keterangan lima individu termasuk suspek utama bagi membantu siasatan kes bunuh dan bakar seorang wanita di sebuah sekolah menengah di Bandar Tun Razak, Cheras, di sini Sabtu lepas.

Ketua Polis Kuala Lumpur Datuk Azmi Abu Kassim berkata polis berkemungkinan akan memanggil beberapa lagi individu bagi membantu siasatan kes itu dan akan melengkapkan kertas siasatan secepat mungkin sebelum dirujuk kepada Timbalan Pendakwa Raya untuk tindakan selanjutnya.

“Berdasarkan semakan, suspek yang masih bujang itu mempunyai empat rekod jenayah lampau berkaitan cabul dan samun dan saya menyifatkan kes itu amat tragis serta tidak berperikemanusiaan,” katanya kepada pemberita selepas menerima sumbangan dua van jenazah daripada Pertubuhan Amal Uncle Kentang  Malaysia di Ibu Pejabat Polis Kontinjen Kuala Lumpur di sini hari ini.

Sabtu lepas mayat seorang penyelia ditemukan disyaki dibunuh dan dibakar di dalam bilik bengkel sebuah sekolah menengah di Bandar Tun Razak, Cheras.

Susulan itu, polis  menahan seorang lelaki yang bekerja sebagai pengawal keselamatan dan direman tujuh hari hingga 19 Mac bagi membantu siasatan mengikut Seksyen 302 Kanun Keseksaan kerana bunuh.

Sementara itu, Azmi berkata dua van berkenaan akan ditempatkan di Balai Polis Dang Wangi dan Cheras untuk kegunaan masyarakat setempat yang memerlukan bantuan pengurusan jenazah.

“Orang ramai boleh datang ke balai polis dan mendaftar nama untuk menggunakan van itu secara percuma. Jika tidak ada pemandu, kita akan membantu dengan memohon bantuan rakan strategik Polis Diraja Malaysia,” katanya.- BERNAMA


Kerajaan wujud Jawatankuasa Pelaksanaan dan Pemantauan Kos Sara Hidup Rakyat

SHAH ALAM, 24 Dis – Kerajaan mewujudkan Jawatankuasa Pelaksanaan dan Pemantauan Kos Sara Hidup Rakyat dengan melibatkan kerjasama dengan kementerian berkaitan, bagi menangani semua permasalahan berbangkit berhubung isu tersebut secara tuntas.

Timbalan Perdana Menteri Datuk Seri Dr Ahmad Zahid Hamidi berkata penubuhan jawatankuasa itu, dibuat atas arahan Perdana Menteri Datuk Seri Anwar Ibrahim kepada beliau, yang mahu menjadikan perkara itu sebagai tumpuan utama kepimpinannya bagi membantu meringankan beban rakyat.

“Hari ini genap sebulan di bawah pimpinan Perdana Menteri…dalam tempoh sesingkat ini beberapa pendekatan baharu dilakukan beliau dan pentadbirannya. Satu perkara jadi keutamaan beliau ialah isu kos sara hidup untuk rakyat,” katanya pada Majlis Ramah Mesra bersama Timbalan Perdana Menteri, di sini hari ini.

Beliau berkata dalam tempoh singkat itu juga, pelbagai usaha dan kaedah dilakukan kerajaan termasuk melibatkan isu tarif elektrik dan penyelesaian terhadap kekurangan bahan makanan utama yang bukan sahaja dapat dikekalkan harga malah ada berjaya dikurangkan.

Mengenai penangguhan lantikan semula Datuk Ahmad Jazlan Yaakub sebagai Pengerusi Felcra, Ahmad Zahid berkata perkara itu diputuskan berikutan penyelarasan yang dilakukan kepada semua badan berkanun, syarikat berkaitan kerajaan dan syarikat-syarikat lain di bawah kementerian dan agensi kerajaan.

“Tarikh (pelantikan) akan ditentukan oleh Perdana Menteri…maka penyelarasan ini akan dibuat kepada semua jawatan bukan sahaja kepada satu jawatan sahaja dan akan diumumkan serentak,” katanya.

Terdahulu, Ahmad Zahid dalam ucapannya berkata walaupun Barisan Nasional (BN) memenangi kerusi Parlimen paling sikit dalam sejarah, kemenangan 30 kerusi oleh BN itu membuktikan parti tersebut membantu menjadi komponen penting dalam membentuk kerajaan di peringkat Persekutuan.

Sementara itu, beliau berkata walaupun perbedaan politik diraikan di negara ini, beliau menyeru kepada semua pihak termasuk parti politik di luar kerajaan, untuk bergerak ke hadapan dalam membantu membangunkan negara demi kesejahteraan rakyat.

Pada majlis yang sama, Ahmad Zahid turut mengumumkan pelantikan Presiden Pertubuhan Minda dan Sosial Prihatin Ramesh Rao sebagai Pegawai Khas kepada beliau, yang akan menjaga kepentingan dan permasalahan masyarakat India.

“Jadi saudara Ramesh Rao, ini amanah daripada saya secara peribadi. Kalau masyarakat India ada masalah, sila bantu mereka,” katanya. – BERNAMA


Kongres tahunan PKR pada 20 Jun

KUALA LUMPUR 16 Jun – Kongres Nasional Tahunan Parti Keadilan Rakyat (PKR) 2020 yang ditangguhkan sebelum ini akan diadakan Ahad ini.

Ketua Setiausaha Pengelola PKR Nik Nazmi Nik Ahmad yang juga Pengarah Kongres Nasional berkata, kesemua 2,000 perwakilan akan menyertai kongres itu secara dalam talian menerusi aplikasi Zoom di kediaman masing-masing, bermula dari jam 8 pagi hingga 2 petang.

Beliau berkata keputusan berkenaan diambil parti selepas merujuk kepada kenyataan media yang dikeluarkan Jabatan Pendaftaran Pertubuhan (RoS) pada 9 Jun lalu.

“(Sementara itu) Dalam surat daripada RoS kepada PKR pada 21 Mei lalu, parti diberikan masa sehingga 30 Jun untuk melaksanakan kongres,” katanya dalam kenyataan hari ini.

Pada 5 Jun lalu, Nik Nazmi dilapor berkata PKR telah menerima surat daripada Majlis Keselamatan Negara (MKN) dan makluman lisan daripada RoS, masing-masing pada 4 Jun yang mengarahkan kongres itu ditangguhkan.

Persidangan Kongres Nasional Wanita PKR dan Kongres Nasional Angkatan Muda Keadilan selesai diadakan secara maya, masing-masing pada 4 dan 5 Jun lalu.


Sempadan negara kekal ditutup, kecuali bagi tujuan perniagaan – PM

Tegas Perdana Menteri Tan Sri Muhyiddin Yassin, kawalan keselamatan di sempadan negara juga akan dipertingkat bagi
mengekang aliran kemasukan individu berpotensi dijangkiti wabak itu ke dalam negara ini.

“Jika dibandingkan dengan situasi di beberapa negara luar, terdapat negara yang masih berusaha keras menangani penularan jangkitan Covid-19 yang belum lagi menunjukkan tanda untuk reda.

“Malah, beberapa buah negara kini menghadapi ancaman gelombang baharu penularan Covid-19. Perkara sama boleh berlaku di Malaysia jika kita leka dan memandang remeh penularan wabak ini di peringkat global,” katanya menerusi Perutusan Khas Perdana Menteri – Situasi Semasa Covid-19 yang disiarkan secara langsung di televisyen, malam ini.

Muhyiddin berkata, walaupun kawalan sempadan negara yang ketat menimbulkan sedikit kesukaran khususnya kepada orang ramai mempunyai urusan di luar negara, tindakan tegas perlu diambil untuk melindungi rakyat dan negara kita daripada wabak itu,


Pemakaian pelitup muka kini diwajibkan di sekolah

KUALA LUMPUR, 12 Sept – Pemakaian pelitup muka bagi murid diwajibkan di sekolah, kata Menteri Kanan Pendidikan, Datuk Dr Radzi Jidin.

“Bagi keluarga dari sosioekonomi rendah, Kementerian Pendidikan akan ikhtiar untuk membekalkan pelitup muka,” katanya dalam sidang media pengoperasian sekolah di sini, hari ini.


Mangsa banjir kilat di Pontian terus meningkat

JOHOR BAHRU, 5 Mei – Mangsa banjir kilat di daerah Pontian terus meningkat kepada 168 individu daripada 31 keluarga dengan dua lagi pusat pemindahan sementara (PPS) dibuka.

Sekretariat Jawatankuasa Pengurusan Bencana Daerah (JPBD) Pontian menerusi kenyataan memaklumkan PPS Sekolah Kebangsaan (SK) Sri Bunian menempatkan 117 individu daripada 20 keluarga, manakala 32 individu daripada tujuh keluarga di SK Seri Bukit Panjang.

Menurutnya PPS pertama dibuka di SK Melayu Raya menempatkan 19 individu daripada empat keluarga dengan keseluruhan tiga kampung terjejas setakat ini, iaitu Kampung (Kg) Seri Segambut, Kg Jasa Sepakat dan Kg Bukit Panjang.

Sekretariat JPBD Mersing menerusi kenyataan sama, turut memaklumkan satu PPS iaitu di Kompleks Penghulu Mukim Jemaluang dibuka pada 7.30 malam tadi bagi menempatkan 31 individu daripada dua keluarga yang terlibat dalam kebakaran.

Sementara itu, dalam kenyataan berasingan, Komander Operasi Balai Bomba dan Penyelamat (BBP) Mersing Penolong Penguasa Bomba Mohd Alias Hussin berkata kebakaran tersebut mengakibatkan sebuah rumah musnah 95 peratus, manakala sebuah lagi rumah musnah 60 peratus.

Beliau berkata panggilan kecemasan kebakaran rumah diterima pada 4.53 petang semalam dan susulan itu, 13 anggota dibantu BBP Endau dikerah ke lokasi kejadian.